By Muslimaat on\t Iyul 3, 2016 Барча мақолалар\nОна вафот этганидан сўнг отанинг уйланиши: муаммо ва ечим\nШубҳасиз, онанинг вафот этиши катта йўқотиш, мусибатларнинг улкани, қайғуларнинг оғиридир. Бу ҳодиса оилага катта таъсир кўрсатади. Барча бирдек ғам-андуҳга берилади. Ота ҳам, фарзандлар ҳам энди нима бўлишини ўйлаб, ҳайрат гирдобида қолиб кетади.\nОна вафот этиши билан ота ўзининг бу ҳаёт йўлида бирга сафарга чиққан шериги, ҳаётнинг қийин кунларида кўнглига далда бериб турадиган суянчиғи – турмуш ўртоғидан айрилиб қолди. Ҳар доим бошига бир кулфат тушса ёки муаммога дуч келса, биринчи бўлиб хотини билан ўртоқлашиб, ундан тасалли олар эди. Аллоҳ таоло илоҳий аҳд билан уларни бир-бирига яқин қилганидан сўнг инсонлар ичида кўнгли ва руҳи талпинадиган киши эр учун, шубҳасиз, хотини ҳисобланади. Бу илоҳий аҳд ҳақида Аллоҳ шундай дейди: «Axир, бир-бирингиз билaн қoвушиб, у (xoтин)лaр сизлaрдaн қaтъий aҳд oлгaнлaридaн сўнг қaндaй қилиб у (мaҳр)ни (қaйтaриб) oлaсизлaр?!» (Нисо сураси, 21-оят).\nФарзандларнинг онасидан айрилиб қолишига келсак, улар қалблари ва нафсларини озуқалантирадиган меҳрибон ва раҳмдил инсонни йўқотдилар. Фарзандлар ёшлигидан бошлаб, то ўзини эплайдиган бўлгунига қадар парваришлаган, кўмак берган ва кези келса, фарзандлари учун жонини ҳам фидо қилишга тайёр бўлган одамдан айрилдилар. Бу инсон фарзандларининг бошини силаб мурувват кўрсатар, биринчи навбатда, уларнинг қалбини ширин сўз билан овутар эди. Бу меҳрибон қўл соҳибаси узоқ вақт фарзандининг кўзидаги ёшни артиб, ҳаёт йўлларида дуч келган қийинчиликларини енгиллаштириб келар эди. Узоқ вақтдан бери туну кун фарзандларининг иқболини Яратгандан зорланиб илтижо қилиб сўрар эди. Қисқа қилиб айтганда, бу инсоннинг вафот этиши билан муҳаббат, меҳрибонлик, мурувват, ғамхўрлик каби тушунчалар ҳам тупроқ остига у билан кўмилиб кетгандек бўлади гўё. Она деган сўз мана шундай сермазмун ва улуғ маъноларни ўзида мужассам этади.\nШубҳасиз, она вафот этган оила тақдирга иймон келтирган. Уларнинг ишончи шундайки, Аллоҳ таоло бир нарсани тақдир қилдими, унинг ортидан бошқа бир яхшиликни ҳам тақдир қилган. Шу тарзда бошларига тушган мусибат ва оғир жудоликни енгиб ўтадилар, ҳаёт давом этиши ва ўлим дунё ҳаётида инсониятнинг пешонасига ёзилган Аллоҳнинг қонуни эканини англайдилар.\nБир оз муддат ўтгандан сўнг ҳаёт ўз ўрнига тушиб кетади, барчани қийнаган маҳзунлик ҳам унут бўлади. Отанинг гарданига фарзандларининг таъминоти учун керак бўлган маблағни топишдан ташқари, уй ишлари ва рўзғор учун лозим бўлган тадбирларни ҳам бажариш масъулияти тушади. Устига-устак жуда катта меҳнат ва узоқ вақтни талаб қиладиган уй ишлари, одатда эркак кишидан кўра аёл киши бажарадиган юмушлар ҳам отанинг вазифасига айланди. Аёл киши ёки она бўлганида ота ҳеч қачон бу ишларни бажармаган бўларди. Аёл киши бу ишларни жуда ҳам сифатли қилиб бажаради. Қолаверса, унинг маҳорати эркакларнинг маҳоратидан анча юқори. Инсоний табиат жиҳатидан ҳам Аллоҳ таоло уй ишларини бажариш ва ёш болаларга қараш борасида аёл кишини эркак кишидан кўра маҳоратли қилиб яратган.\nМана шу ўринда ота ҳаётни ўз маромида давом эттириш учун қайта уйланиш ҳақида ўйлай бошлайди. Лекин баъзи ижтимоий ва шахсий муаммолар бу ишни амалга оширишдан тўсиб туради. Бу муаммоларни тўғри ва соғлом йўл билан ҳал қилиш долзарб мавзудир. Бу муаммога шаръий ҳукмларга мувофиқ, ижтимоъий ҳолатларга ҳамоҳанг ва фарзандларнинг ички кечинмаларига риоя қилган ҳолда ёндашиш лозим.\nАввало, шуни эътироф этишимиз лозимки, шубҳасиз, она вафот этганидан сўнг отанинг уйланиши шариатга мувофиқ келадиган ишдир. Фарзандлар кичик бўлса ҳам, катта бўлса ҳам. Агар фарзандлар кичик бўлса, отанинг уйланиши вожиб ҳам бўлади. Фарзандларнинг парвариши ҳақидаги муаммони отанинг уйланиши билан ҳал этишимиз энг тўғри йўл бўлади. Бу борада уйланмоқчи бўлган отанинг ёши қандай бўлиши аҳамиятсиздир.\nОна вафот этганидан сўнг отанинг уйланишида содир бўладиган муаммоларга тўхталсак, шубҳасиз, олти ёки етти ёшдан ошмаган фарзандлари бор оила ва балоғат ёшига етган ёки ўспирин фарзанди бор оилаларда вужудга келадиган муаммолар ўртасида фарқ бор.\nОна вафот этганидан сўнг дастлабки босқичда ота фарзандларни бағрига олиб, ҳам ота, ҳам она вазифасини бажариши лозим. Табиийки, бу иш осон эмас. Уларга бор меҳри ва шафқатини кўрсатади. Чунки психологларнинг маълум қилишича, ёш болалар айнан мана шу даврда оналари вафот этишидан қаттиқ таъсирланадилар. Агар ота она меҳрининг ўрнини боса олса ва уларнинг кўнглини ўкситмаса, кейинчалик бу иш бошқа аёлга уйланишга тайёргарлик вазифасини ўтайди.\nБу босқичдан ўтиб бўлганидан сўнг ота фарзандларининг кўнглига яқин аёллар ичидан жуфти ҳалол танлаши мақсадга мувофиқ бўлади. Бунинг учун фарзандларини яхши кўрадиган ва оналарининг ўрнини боса оладиган аёлни қариндошлари орасидан танлагани ёки уйланмоқчи бўлган аёлини босқичма-босқич фарзандларига яқинлаштириш орқали уларнинг меҳрини қозониши яхши натижага олиб боради. Ана шунда ота уйланишини эълон қилганида фарзандлар буни илиқ қабул қилади.\nШубҳасиз, ота янги уйланган хотини ва фарзандлари ўртасида юзага келадиган зиддиятларни бартараф этишда чуқур мулоҳаза ва ҳикмат билан иш тутиши лозим. Хусусан, тўй бошланиш арафасида. Ёш бола онасининг ўрнини бегона аёл эгаллашини осонлик билан қабул қилмайди. Бола қанча ёш бўлса, янги ҳолатга кўникиш шунча тез бўлиб бораверади. Янги она аста-аста яқинлашиб, барча ҳолатларда бола билан бирга бўлади. Ўгай она боланинг ҳақиқий онасидек бўла олмаса ҳам, ҳеч бўлмаганда оиланинг тинчлиги ва осойишталигини таъминлаб берувчи меҳр ва муҳаббатни олиб келади.\nЭнг катта муаммо фарзандлар катта, ақлини таниган ва балоғат ёшига етган бўлса туғилади. Умрнинг бу даври хатарли босқичлардан бири ҳисобланади. Ота уйланиш масаласида фарзандларини кўндиришга қийналади. Бунинг бир нечта сабаблари мавжуд:\n1. Руҳий ҳолат. Фарзандлар оилада онасининг ўрнини бегона аёл эгаллашига узоқ вақт қарши чиқиб келади. Улар бу билан марҳум онасининг ҳақ-ҳуқуқларини ҳимоя қилаётгандек бўлади. Чунки улар ёш бола эмаски, бир-икки чиройли ва ширин гапга овуниб қолсалар. Улар бу масалада оталарига қарши чиқишга куч топа оладиган ёшга етиб улгурганлар.\n2. Стереотиплар (Ғоявий сабаб). Психологик нуқтаи назардан ва жамиятда ўгай оналар доимо золим, бераҳм ва зуғум ўтказадиган ҳолатда тасаввур қилингани учун фарзандлар ҳам ўгай онани ана шундай тасаввур қиладилар. Жамиятда мана шундай қарашлар мавжуд бўлгани туфайли бу тушунча ўзгармас қонундек қабул қилинган.\nБу тўсиқлар олдида барча юкни ота ўз зиммасига олади. Ўгай она ва фарзандларини муроса қилишга ундашда ҳикмат билан ёндашиши лозим. Оилада тинч ва тотув ҳаётни қуриш учун бажариш лозим бўлган ишларнинг муҳимлари қуйидагилар бўлса ажаб эмас:\n1. Ота ўзи ва фарзандлар ўртасида меҳр-мурувват ва садоқат кўпригини ўрнатиши, фарзандларига турли ижтимоий ва ҳаётий муаммолар олдида уй ишларини аёлсиз бошқариш мушкул эканини ётиқлик билан тушунтириш.\n2. Эр фарзандларига она танлашида фақат унинг дини ва хулқ-атворини ўзигагина эътибор бериши кифоя қилмайди. Балки оиласи ва фарзандларининг ижтимоий ҳолатига муносиб аёлни танлаши лозим. Фарзандларини яхши кўрадиган қариндош аёл болаларга бегона узоқ аёлдан афзалдир. Фарзандларни тарбия қилишга уқуви бўлган турмуш кўрган аёлга уйланиш болалар билан муомала қилиш у ёқда турсин, ҳали эри билан муомала қилишга уқуви бўлмаган кичик, турмуш кўрмаган бокира қиздан афзалдир.\nБу борада улуғ саҳобий Жобир ибн Абдуллоҳ розияллоҳу анҳу бизга ўрнак бўладилар. У зот ҳали ёш йигит эдилар. Шаҳид оталаридан сўнг еттита қизга ғамхўрлик қилиш масъулиятини зиммаларига оладилар. Бу зот уларга ғамхўрлик қилиши учун турмуш кўрган аёлга уйланишни ихтиёр этадилар. Бу воқеа Имом Аҳмад ривоят қилган саҳиҳ ҳадисда айтиб ўтилган. Жобир розияллоҳу анҳу айтади: «Расулуллоҳ соллаллоҳу алайҳи васаллам: «Эй Жобир, уйланганмисан», деб сўрадилар. Мен: «Ҳа, ё Аллоҳнинг Расули!» деб жавоб бердим. У Зот: «Турмуш кўрганми ёки кўрмаганми?» дедилар. Мен: «Турмуш кўрган!» дедим. У Зот: «Турмуш кўрмагани йўқ эканми? Бир-бирингиз билан ўйин-кулгу қилар эдингиз!» дедилар. Мен: «Отам Уҳуд жангида шаҳид бўлдилар. Еттита қизларини менга ташлаб кетдилар. Уларнинг бошини бирлаштирадиган, тарбиялайдиган бир аёлга уйландим», дедим. Шунда у Зот: «Ундай бўлса, иншааллоҳ, тўғри қилибсан!» дедилар».\nБўйдоқ ўспирин йигит еттита синглисини тарбиялай оладиган турмуш кўрган аёлни ўзига жуфти ҳалолликка танлаганини Расулуллоҳ соллаллоҳу алайҳи васаллам мақтадилар. Бундан кўриниб турибдики, хотини вафот этган эр фарзандларини тарбиялаб, парваришлайдиган аёлга уйланиши афзалдир.\n3. Бу ишларни бажаришда ота ҳикмат ва сабр билан иш тутиши лозим. Ана шунда янги уйланган хотини ва фарзандлари ўртасида алоқа боғланади. Ота бор эътиборини янги уйланган хотинига қаратиб фарзандларини унутиб юбормаслиги ёки фарзандларини деб янги уйланган хотинининг ҳақ-ҳуқуқларини поймол қилмаслиги лозим. Отанинг уйланиши балоғатга етган болалари билан гўзал ва чиройли алоқани ўрнатишга қаратилган бўлиши лозим. Одатда янги уйланилган хотинга эътибор берилиб, фарзандлар қолиб кетади. Фарзандлар кичик бўлса, уларнинг меҳри ва муҳаббатини қозониш осон кечмайди. Бу муаммоларнинг устига эрнинг хотини ва оиласи олдидаги вазифаларни қўшсак, чигаллик янада қийинлашади.\nЭътибор қаратилиши лозим бўлган яна бир жиҳат мавжуд бўлиб, бу мавзуда сўз юритишимизга мана шу нарса бош омил бўлса ажаб эмас. Бу – биз, фарзандларимиз ва жамиятимизнинг онгига ўрнашиб қолган табиий муҳитдир. Бу муҳитга шунчалар ўрганиб қолганмизки, ҳар томонга қараманг унинг аксини кўрасиз.\nБундан бир неча асрлар илгари инсонлар тўғри тарбия ва исломий қарашлар билан яшаган даврда хотини ўлган эр биз дуч келаётган муаммоларсиз бошқа аёлга уйланган. Бу барча инсонлар учун оддий ҳол бўлган. Агар эр бошқа аёлга уйланмаса, ҳар хил гап-сўзлар тарқалган. Буларнинг барчаси улар тўғри тушунчага эга бўлганларини кўрсатади. Улар уйланишга хотинидан айрилган ҳар қайси эркак қайси ёшда бўлишидан қатъи назар эҳтиёж сезадиган табиий иш деб қараган. Уйланиш бу ғарбликлар қаричи билан ўлчаганда жинсий майлни қондиришнинг ўзи эмас. Балки шахсий, ижтимоий ва соф табиат талаб этган ҳожатдир.\nАфсуски, ҳозирги кунга келиб уйланишга лаззат олиш ва шаҳватни қондириш деб қаралмоқда. Отанинг бошқа аёлга уйланиши барчанинг фикрида ўз фарзандларини золим ва қаҳри қаттиқ ўгай онага топшириш деб баҳоланади. Ҳар қадамда бу тушунчага ундайдиган сабабларни кўришимиз мумкин. Ҳамма ўгай оналар ҳам бизнинг қарашимиздаги золим оналарга ўхшамайди-ку!\nХулоса ўрнида шуни айтиш мумкинки, она вафот этди дегани ҳаёт ҳам тугади дегани эмас. Одатда, эр хотини вафот этгандан сўнг дабдурустдан янги ҳаёт қуриш фикрида эканини ошкор қила олмайди. Шу ўринда яқин қариндошлар ташаббус кўрсатиб, биринчи бўлиб эрга янги турмуш қуриш таклифини беришлари ва бу ишда ўзлари бош-қош бўлишлари лозим. Ана шунда етим қолган фарзандларнинг синган кўнгли тез бутун бўлади ва оиладаги бўшлиқ ёпилади. Аллоҳ барчамизни тўғри йўлидан адаштирмасин.\nТошкент вилояти Қибрай тумани «Саъдулла ота» жоме масжиди имом-хатиби Мирҳамидов Обид


Тошкентда ўтказилаётган иқтисодий форум доирасида Ўзбекистон Давлат активларини бошқариш агентлиги ва Coca-Cola İçecek ўртасида акцияларни сотиб олиш тўғрисида шартнома имзолангандан сўнг, Coca-Cola Bottlers Uzbekistan, Ltd’нинг 57,118 фоиз акцияларини сотиб олиш расман якунланди.\n2021 йил 6 августдаги эълондан сўнг, CCI Давлат активларини бошқариш агентлиги билан Coca-Cola Bottlers Uzbekistan, Ltd’ни хусусийлаштириш бўйича очиқ савдо жараёнида ғолиб сифатида акцияларни сотиб олиш тўғрисида шартнома имзолади. Битим божхона рухсатномалари, шу жумладан давлат рухсатномаларини олиш билан расман якунланди.\n252,28 миллион АҚШ доллари миқдоридаги сотиб олиш нархининг якунланиши ва тўланиши натижасида CCI CCBU акцияларининг 57,118 фоизига эгалик қилди. CCBU'нинг қолган улуши билвосита The Coca-Cola Company’га тегишли.\nCCI ва Anadolu Group раиси Тунжай Ўзилхон битимни имзолаш маросимидаги нутқида шундай деди: «Биз тарихий ва маданий алоқалари мустаҳкам бўлган Ўзбекистон ва Туркия ўртасидаги муносабатларни чуқурлаштирадиган янги қадам ташлаганимиздан ғурурдамиз. Anadolu Group Марказий Осиёга сармоя киритиш бўйича узоқ тарихга эга. Биз ҳар доим минтақа салоҳиятига ишонганмиз ва ҳар бир инвестиция қароримиздан олган натижалар ҳар доим ишончимизни исботлаб берган. Anadolu Group сифатида ўзбек халқига иш ўринлари яратиш, мамлакатнинг эркинлаштирилган ва ислоҳ қилинган иқтисодиётига кўмак кўрсатиш учун сармоямизни давом эттирмоқчимиз».\n«Бу битимни хусусийлаштиришнинг биринчи муваффақиятли мисолларидан бири деб ҳисоблаш мумкин. CCI’нинг Ўзбекистон ичимликлар бозорига кириши мамлакатнинг тез суръатлар билан ўсиб бораётган иқтисодиётига бўлган катта қизиқишни яна бир бор тасдиқлайди ва турк сармоядорлари томонидан жиддий қадам сифатида баҳоланади. Ишончим комилки, CCI тажрибаси билан Coca-Cola Bottlers Uzbekistan сифат, бозор ривожланиши ва меҳнат унумдорлигининг янги даражасига кўтарилади», деди Давлат активларини бошқариш агентлиги директори Акмалхон Ортиқов.\nCCI ичимликлар ишлаб чиқарувчи халқаро компания бўлиб, Туркия, Покистон, Қозоғистон, Озарбойжон, Қирғизистон, Туркманистон, Иордания, Ироқ, Тожикистон ва Ўзбекистонда ишлайди. CCI Coca-Cola тизимининг асосий етказиб берувчилардан бири сифатида The Coca-Cola Company ичимликларини ишлаб чиқаради, тарқатади ва сотади.\nЎзбекистон билан биргаликда CCI’да 10 мингга яқин киши ишлайди ва 11 мамлакатда 29 та заводи мавжуд бўлиб, 430 миллион кишига ичимликлар кенг ассортиментини тақдим этади.\n08:43 / 11.11.2021\nКвартирани хусусийлаштиришга рози бўлганлар тўғрисидаги маълумотни олишнинг маъмурий регламенти тасдиқланади\n20:06 / 08.11.2021


Ельцин, демократия ва ушалмаган орзулар — Shermuhammad.Net\nБош саҳифа/Сиёсат/Ельцин, демократия ва ушалмаган орзулар\nЕльцин, демократия ва ушалмаган орзулар\n— Борис Николаевич, сиз демократмисиз?\n— Йўқ. Мен қандай қилиб демократ бўлишим мумкин? Сиз мени қайси давлатда туғилганимни, қайси партия аъзоси бўлганимни биласиз-ку?!\nЕльциннинг Познерга айтган бу гапларини эслашимизнинг боиси, Марказий Осиё, умуман, Собиқ Иттифоқи давлатларида декморатик ислоҳотларнинг омадсиз чиққани, кўп давлатлар яна диктатура ва авторитаризм деган кўчаларга кириб қолишининг сабаби сифатида, янги мустақил давлатларни ҳалиям совет даврида советча тарбия топган одамлар бошқараётгани сабаб сифатида кўрсатилган. Улар, юқорида Ельцин айтганидек, қандай қилиб демократ бўлишлари мумкин?! Шу боисдан кўпчилик мустақилликнинг 20-25 йилларида эркинлик ва демократия ҳавосидан нафас олиб, совет мафкурасидан ҳоли тарзда улғайган янги авлоднинг саҳнага келиши ва ўзгаришлар бошланишини кутилган эди. Лекин… Лекин, назаримда, янги авлод ёки саҳнага келмади, ёки келса ҳам ҳеч нарсани ўзгартира олмади.\nБундан бир неча йил аввал келажакда Ўзбекистонни бошқариши кутилган «Умид»чилар ҳақида қуйидагиларни ўқиган эдим.\n«Ўша авлод илк бора аудиторияларда очиқ бозор, очиқ жамият, ижтимоий адолат, демократия, эркин сайловлар, инсон ҳуқуқи, шахс, виждон, сўз эркинлиги каби замонамиз фуқароси учун зерикарли ва аҳамиятсиз бўлган калималарни ўрганди, нафақат ўрганди, бу калималарни ўзи учун олий қадриятга айлантирди ҳам. Кейин «Умид» жамғармаси кўмагида бу авлоднинг энг олд вакиллари Сорбоннада ҳуқуқни ўрганди, Принстон университетида молия илмини сув қилиб ичди, Калифорнияда ахборот технологиялари ва муҳандислик сирларини ўзлаштирди. Уларда шашт баланд эди, мақсад аниқ эди. Ҳатто, Ўзбекистоннинг АҚШдаги элчихонасида ташкил этилган бир учрашувда Президент уларни мамлакатнинг бўлажак элитаси, деб атаганди. Уларнинг орасидан вазирлар ва ҳатто Президент чиқиши борасида башорат этган эди. Кейин, кейин нимадир бўлди. «Умид»чилар ўқишни битириб, Ватанга қайта бошлади, лекин уларнинг «ғовлаб» кетган каллалари умумий аҳволимизга «тўғри келмаслиги», уларнинг «лаънати ғарб» таъсирида эканлиги тез орада аён бўлиб улгурди, бунинг устига ўзимизда ўқиган кўп иқтидорлар ҳам шулар тоифасидан чиқиб қолди. Кераксизлигини ҳар дақиқада ҳис қилиб, давлат олдидаги 5 йиллик мажбуриятни бир амаллаб ўтаб бўлган «Умид»чилар (уларга қўшилиб «олтин авлоднинг» бошқа вакиллари ҳам) яна мамлакатни тарк этаётганида, уларга тўхта, дейдиган, дейиши мумкин бўлган Зот ҳам унутгандек эди гўё, уларни… «Олтин авлод»нинг, «Умид»чиларнинг энг ёши улуғлари 35- 36 ёшни қаршиламоқда. Айни ишлайдиган, кеча-ю кундуз юртга, миллатган фойда келтириш мумкин бўлган давр. Улар қаерлардадир ишлашаяпти ҳам (асосан кунботар мамлакатларида), йўқолиб кетишгани йўқ. Лекин улардан на вазир, на сенатор чиқди.»\nБугун эса ҳозирда АҚШда истиқомат қилувчи қирғизистонлик ёш олима Эрика Маратнинг Фейсбукдаги ушбу сўзларига кўзим тушди.\n«Бу сафарги конституцияга киритилаётган ўзгаришлар ва авторитаризим томон эврилишларни аввалгиларидан оғир ботяпти. Боиси Акаев ва Бакиев даврларидан фарқли равишда, кечагина мен билан бир тилда гаплашган ва сиёсатимизда янги давр бошлашлари умид қилинган тенгдошларим президент атрофидаги югурдакларнинг бир қисмига айланиб улгуришибди.\nБўлажак референдумда энди фақат тилёғламаликдан бошқасини билмайдиган пост-совет элитасини айблаш иложсиз. Янги сиёсатчилар ва амалдорлар авлоди – билимли шаҳарлик ёшлар, кўпчилиги бойлар. Улар совет даври қолдиқлари эмас. Улар мустақиллик даврида билим олган, дунё кезган, карьерасининг бошида туришибди. Лекин тенгдошларимнинг ҳеч бири конституцияга киритилиши кутилаётган ўзгартиришларга қарши чиқмади. Қандай қилиб бундай бўлди? Қандай қилиб ҳали ҳаммаси олдинда бўла туриб бирдан эркин фикрлашни тўхтатиб “статус кво”нинг бир қисмига айланиб олиш мумкин?»\nСавол туғилади, мустақиллик йилларида турли тараққиёт йўлини танлаган, ёшлар тарбиясига ҳам турлича ёндошган икки қўшни давлатдаги сўнгги натижа нима сабабдан деярли бир хил? Бу саволга аниқ жавоб бериш мушкул. Балки, бу ўша “олтин авлод”нинг мутлақ камчиликда қолиб кетганидандир… Балки, бу янги авлод ҳам совет авлодидан тарбия олгани учундир… Коммунистлар қандай қилиб демократларни тарбиялашлари мумкин?! У ҳолда яна бир авлод алмашишини кутишдан, бу сафар натижа яхши бўлишига умид қилишдан ўзга чорамиз йўқми?! Балки, атрофимиздаги “катта оға”лар Марказий Осиёда эркин жамият пайдо бўлишидан манфаатдор эмаслигининг оқибатидир бу… Балки шу омилларнинг барчаси оз-оздан ўз таъсирини ўтказгандир… Шуниси аниқки, қандайдир тектоник ҳаракат бўлганки, янги авлод ҳам бузилган, бузилмоқда.\n19 август 1991 йил\nАфғонистонда ўзбек тили ва адабиёти ривожланмоқда\nПамела Спратлен: Ўзбекистон – муҳим давлат ва катта эътиборда\nЧекланган сўз эркинлигининг фойдаси ҳақида


Президентимизнинг “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида”ги Фармони қишлоқ хўжалиги ходимлари, боғ ҳамда дала меҳнаткашлари томонидан катта хурсандчилик билан кутиб олинди. Сабаби, у моҳиятан тақдирини ер билан боғлаган одамларнинг қонуний манфаатлари ҳимоясини янада кучайтириш, экин майдонларидан оқилона фойдаланиш орқали даромадларини ошириш, соҳа фидойиларининг меҳнатларини рағбатлантиришга қаратилган.\nҲужжатда белгилаб берилган вазифаларнинг изчил ижроси аграр тармоқ ривожида сифат жиҳатидан янги босқични бошлаб беради. Буни соҳада бой тажрибага эга қишлоқ мулкдорлари алоҳида эътироф этишмоқда.\nСардоба туманидаги “Барака” фермер хўжалиги раҳбари,\n“Меҳнат шуҳрати” ордени соҳиби:\n— “Ернинг умри бекор ўтмасин, унинг ҳам уволи бор”, дейди кўпни кўрган нуронийлар. Чунки халқимизда экин майдонларидан унумли фойдаланмаслик энг улуғ неъмат — нон уволига қиёсланади. Ахир устимизни бут, қорнимизни тўқ қиладиган ҳам мана шу она-заминимиз-да! Уни қанча эъзозласак, асраб-авайласак, саховатини аямайди.\nШукрки, юртимизда деҳқончилик маданиятини юксалтириш учун барча шарт-шароит муҳайё. Айниқса, кейинги пайтда фермер ва деҳқонларнинг ҳуқуқлари ҳамда қонуний манфаатларини муҳофаза этиш бўйича амалий чора-тадбирлар кўрилаяпти. Бунинг самарасида бугунги кунда қишлоқ хўжалиги маҳсулотларининг 99 фоизидан ортиғи фермер ва деҳқон хўжаликлари ҳамда томорқа ер майдонларида етиштирилмоқда.\nБу қувонарли ҳол, албатта. Бироқ Фармонда келтирилганидек, ер майдонларидан самарали фойдаланишда қатор муаммо ҳамда камчиликлар ҳам кузатилаяпти. Эндиликда бундай ҳолатларга бутунлай чек қўйилади. Сабаби, бундан кейин ҳар қарич ернинг сўроғи бўлади. Агар у ўз ҳолига ташлаб қўйилса, экинлар тўлиқ экилмаса, агротехника тадбирлари вақтида бажарилмаса, деҳқончасига айтганда, замин заволига қолаётганларга нисбатан ер -участкаларига бўлган эгалик ҳуқуқининг бекор қилинишигача бўлган қатъий жавобгарлик -чоралари қўлланилиши белгиланди. Шубҳасиз, бу бебаҳо бойлигимизга бўлган муносабатни тубдан ўзгартиради, одамларнинг хоҳ у фермер, хоҳ у томорқа эгаси бўлсин, барчанинг ерга бўлган масъулиятини янада оширади.\nҚуйи Чирчиқ туманидаги “Изаттов Тоштан” деҳқон хўжалиги раҳбари:\n— Қишлоқ хўжалигида фаолият юритишнинг энг қулай, мослашувчан ва самарали шаклларидан бири деҳқон хўжалиги ҳисобланади. Бироқ у кейинги пайтда эътибордан четда қолиб кетаётган эди. Яширишнинг ҳожати йўқ: бундай субъектларни ташкил этиш ҳамда рўйхатга олишни пайсалга солиш ҳолатлари ҳам учраб турарди. Шу маънода, Президентимизнинг Фармони, унда белгилаб берилган вазифалар биз, деҳқонларнинг айни дилимиздаги гап бўлди.\nЧиндан ҳам, мазкур ҳужжат фермеру деҳқонлар, томорқа эгалари учун қулай ишбилармонлик муҳитини яратиш, уларнинг ер майдонларидан самарали фойдаланишида янги уфқларни очиб беради. Соҳа вакилларининг қонуний манфаатларини ҳимоя қилиш тизимини кучайтириш мақсадида Ўзбекистон Республикасининг Ер кодекси, “Фермер хўжалиги тўғрисида”ги ва “Деҳқон хўжалиги тўғрисида”ги қонунларига тегишли ўзгартиш ҳамда қўшимчалар киритилиши назарда тутилаётгани ғамхўрликнинг яна бир ёрқин намунасидир.\nЮридик шахс мақомидаги деҳқон хўжалигимиз тасарруфида 30 сотих ер бор. Шу жойда, асосан, резавор ва кўкатлар етиштириб, йилига 15 — 20 миллион сўм атрофида соф фойда -олаяпмиз. Чунки ердан йил — ўн икки ой фойдаланамиз.\nБугун соҳада рўй бераётган ўзгаришлар, яратилаётган шарт-шароитлар истиқболда деҳқон хўжаликлари сони кўпайиши, ерлардан унумли фойдаланишни таъминлаш баробарида, аҳолини тадбиркорликка ундаш орқали халқимиз турмуш фаровонлигини -юксалтиришга пухта замин яратади, албатта.\nБағдод туманидаги “Иномжон Бағдод” фермер хўжалиги раҳбари:\n— Замон шиддат билан ривожланиб бораяпти. Бу эса, қайси соҳа бўлмасин, амалиётга илм-фан ҳамда техника ютуқларини изчил татбиқ қилишни талаб этади. Фармонда ресурс тежовчи қишлоқ хўжалиги техника воситаларини харид қилиш, ишлаб чиқаришда илғор агротехнология, инновация ва ахборот-коммуникация технологияларини кенг жорий этишни йўлга қўйишга алоҳида эътибор қаратилгани қувонарлидир.\nТан олиш керак, деҳқонлар, жумладан, аграр соҳада катта куч бўлган томорқачиларнинг ҳаммаси ҳам мавжуд имкониятдан тўлиқ фойдалана олаётганлари йўқ. Аҳоли ихтиёридаги 480 минг гектардан ортиқ томорқа экин майдонлари самарадорлиги паст даражада эканлиги шундай дейишимизга асос бўла олади. Бу эса минглаб янги иш ўринлари, миллион-миллион сўм даромад бой берилаяпти, деганидир.\nҚишлоқ хўжалиги экин майдонларидан фойдаланиш самарадорлигининг халқ депутатлари туман Кенгашларида, фуқароларнинг ўзини ўзи бошқариш органларида муҳокама қилиниши, тизимдаги аҳволни сенаторлар томонидан доимий равишда ўрганиш ҳамда ҳар чоракда Олий Мажлис Сенатининг мажлисларида кўриб чиқиш амалиёти жорий этилиши соҳада туб бурилиш ясайди. Экин майдонларидан фойдаланишда назоратнинг мунтазамлигини таъминлайди.\nБизларни хурсанд қиладиган яна бир янгилик “Илғор фермер”, “Меҳнаткаш деҳқон” ва “Намунали томорқачи” кўкрак нишонлари таъсис қилинишидир. Негаки, деҳқончилик маданиятини оширишга муносиб ҳисса қўшган ҳамда ишлаб чиқаришда юксак натижаларга эришганларнинг муносиб рағбатлантириб борилиши меҳнат унумдорлиги ошишини таъминлаши, шубҳасиз.\nМазкур рукндаги бошқа мақолалар: « ЕТТБ тадбиркорлик субъектлари учун кредитлар тақдим этади\tКорхона ривожи таъминланади »


02/Сентябрь/2020 Мустақилликка 30 йил\nРоссиялик эксперт: Ўзбекистонда қонунчилик ва суд ислоҳотлари давом этаётгани ривожланиш стратегияси тўғри танланганидан далолат\nМОСКВА, 2 сентябрь. / «Дунё» ИА /. Россия Фанлар академиясининг Е.М.Примаков номидаги Жаҳон иқтисодиёти ва халқаро алоқалар миллий илмий-тадқиқот институти (ИМЭМО) тадқиқотлар маркази ходими Елена Кузмина Президентимиз Шавкат Мирзиёевнинг Ўзбекистон мустақиллигининг 29 йиллигига бағишланган тадбирдаги нутқи юзасидан ўз фикрлари билан ўртоқлашди, деб хабар бермоқда «Дунё» АА мухбири.\n— Ўзбекистон учун 2020 йил жуда қийин давр бўлди. Мамлакат коронавирус, глобал инқироз ва табиий офатлар каби кўплаб синовларни бошдан кечирди.\nЭнг муҳими, мамлакатда ҳаёт тўхтамагани ва Ўзбекистонда мавжуд бўлган «миллий тикланишдан миллий юксалиш сари» тамойили жуда самарали ишлаётгани жуда аниқ кўрсатиб берилди.\nПрезидент нутқида иқтисодиёт тўхтаб қолмагани, балки ривожланиб бораётгани аниқ мисоллар билан кўрсатиб ўтилди. Олтин-валюта захираларининг ортиши ва янги ишлаб чиқариш тармоқларининг ишга туширилиши, иш ўринлари ва фуқаролар даромадларининг мумкин даражада сақлаб қолиниши шулар жумласидан. Бу ўринда гап, нафақат иқтисодиёт, ижтимоий ва тиббий ҳимоя, соғлиқни сақлаш соҳаси ҳақида, балки фуқаролар ҳаётини ишончли ҳимоя қилиш хусусида бормоқда. Қонунчилик ва суд ислоҳотларининг давом этаётгани Ўзбекистоннинг тўғри ислоҳотлар стратегияси ва ривожланиш стратегиясини танлаганидан далолат.\nМен ушбу йўналишдаги ҳаракатларнинг давом этишини ва Ўзбекистоннинг гуллаб-яшнашини тилайман. Зеро, Ўзбекистонда ва бошқа қўшни давлатлардаги барқарор ривожланиш, ўз навбатида, бутун МДҲ минтақасига, шу жумладан Россиядаги иқтисодий тараққиёт ва ҳамкорликка ижобий таъсир кўрсатади.\nЯнгиланаётган Ўзбекистон: Тошкент шаҳрид...\nЯнгиланаётган Ўзбекистон: Тошкент шаҳридаги уч поғонали йўл ўтказгич...\nЎзбекистон янги сиёсий, иқтисодий ва ижт...\n«Ижтимоий фикр» республика жамоатчилик фикрини ўрганиш маркази томонидан аҳоли ўртасида «Ў...


Зулфия ҚУРОЛБОЙ ҚИЗИ:\n“АДАБИЁТДАН ИСТЕЪФОГА ЧИҚИБ БЎЛМАЙДИ...”\n— Зулфия Қуролбой қизининг ижодхонаси қандай олам? У асарларини қандай яратади? Ижод жараёнингиздаги изтироб ва севинч ҳақида сўзлаб берсангиз...\n— Очиғи, матбуот учун бирон нарса ёзиб бериш мен учун чинакамига азобдан иборат. Ундан кўра, бирорта ҳикоя ёзганим ёки китоб ўқиганим, жуда бўлмаса, бир чойнак аччиққина кўк чойни “майдалаб” ўтириб хаёл сурганим авло. Лекин... “Китоб дунёси” жавоб беришга арзирли нашр... Хўш, Зулфия Қуролбой қизининг ижодхонаси қандай? Оддий-да, албатта. Зоҳиран олганда, худди бошқаларникидек: хона, ёзув столи ва компьютер! Лекин назаримда миям менинг ижодхонамга ўхшайди. Чунки ҳамма, ҳаммаси ана ўша жойда содир бўлади. Орзуси йўлида қурбон бўлган Тангриберди; доғули Довул тегирмончи; ўзини ҳар қадамда текширадиган, ҳаракатларини тафтиш қиладиган ўйчи аёл Насиба; ўзи истамаган ҳолда ҳаёт оқимига тушиб қолган Ҳулкар; мақсади фақат бошқалардан кўра кўпроқ яшаш бўлган Назар чол; бозордан хотира синиқларини қидираётган кампир... қўйинг-чи, бари-бари ана шу миядаги алоҳида бир мамлакатда истиқомат қилишади. Мен ўша “ижодхонамдаги” воқеалар оғушида яшайман, қаҳрамонларим билан бирга нафас оламан, уларнинг қайғуларига ҳамдард бўламан, шодлик дамларидан ажиб мусиқа тинглаётгандек лаззат оламан... Қаҳрамонларимнинг муҳаббату изтиробларидан, ҳасрату эҳтиросларидан илҳом олиб ҳис қилганларимни, ўйлаганларимни қоғозга тушириш учун эса жой танламайман.\n— Ҳомиладор аёлни дард тутганидек, ижодкорни ҳам ёзиш истаги ларзага солгандагина ёзиш эҳтиёжга айланади. Ёзувчи учун ёзолмай қолиш нима? Бу бахтсизлик. Бу фожеа. Бундай вақтда кимлардир ўлигини адабиёт устига ташлаб олишдан истиҳола қилиб, секингина четга чиқиб қўя қолади. Кўп ўтмай бунга кўникиб ҳам қолади. Одам табиатан шундай, мавжуд аҳволга кўника бошлагач, ҳар қандай кўргулик ваҳимаси аста-секин арийверади. Лекин адабиётдан истеъфога чиқиб бўлмайди. Бундай вақтда... Қисқаси, Хемингуэй тўғри йўл тутгандек...\n— Адабиётнинг, ижоднинг, илҳомнинг илоҳийлиги борасида фикларингиз қандай? Ёзувчига илҳом қанчалик зарур?\n— Ҳадисларда айтилишича, “Аллоҳ таоло Одам алайҳиссаломни ўз суратида, яъни унга ўзида бор бўлган “тирик, билгувчи, эшитгувчи, кўрувчи, сўзловчи” каби сифатларни ато этиб яратди...” Не тонгки, Илоҳий Иноятда булар билангина чекланиб қолинмади. Ва яна инсонга шундай туҳфа ҳадя этилдики, бу ижодкорлик туйғуси ва илҳом! Шу важҳдан Адабиётни мўъжиза дейишар. Қисмат ҳам дейишар. Мен буларга шугинани қўшимча қилишим мумкин, адабиёт – сўзлар воситасида тақдир яратиш, демак! Ижод эса руҳий эркинлик дегани. Бунга яна танлай олиш салоҳиятини ҳам қўшиш даркор. Чунки ҳаётда минглаб воқеалар мавжуд, ижодкорнинг вазифаси ана шу воқеликлар орасидан керагини танлаб олиш ва буни хаёлнинг шаффоф гўзаллиги билан уйғунлаштиришдан иборат бўлиши лозим.\n— Инсон нимага қодирлигини ўзи, билади ва табиийки, энг тўғри баҳони ўзига-ўзи бера олади, дейишади. Сиз ўзингизни қандай ёзувчиман, деб ҳисоблайсиз?\n— Сиз ўзингизни қандай ёзувчиман, деб ҳисоблайсиз? Бу саволга устозларимиздан бирининг, “Ёзувчиман дейишнинг ўзи мен яхши одамман дейиш билан баробардек”, деган сўзлари билан жавоб берсам. Яхши одамман, дейишнинг ўзи эса турган-битгани нокамтарлик!


Манба: Левандовски «Бавария»га шартномани узайтирмаслигини хабар қилди. У Ла Лигада ўйнамоқчи.\nРоберт Левандовски «Бавария» билан шартномасини узайтирмайди.\nSport1.de хабарига кўра, ўтган ҳафта ҳужумчи Мюнхен клуби раҳбариятига янги битим имзоламаслигини айтган.\nПольшалик футболчининг «Бавария» билан амалдаги шартномаси 2023 йилнинг ёзида якунига eтади. Ҳозирги вазиятда клуб Робертни шу ёзда сотишни ўйлаши мумкин.\nФутболчининг агенти Пини Заҳави ва «Бавария» ўртасидаги музокараларнинг дастлабки босқичи муваффақиятсиз ўтди. Клуб ҳеч қачон аниқ таклиф билан чиқмаган.\nҲужумчи амалдаги шартномаси тугагунча мюнхенликлар сафида қолиши даргумон. У бир неча ой олдин клубини ўзгартиришга қарор қилган.\nМанбанинг ёзишича, Левандовски учун Испаниянинг топ-клубларидан бирига ўтиш ҳар доим орзу бўлиб келган. «Бавария» билан мумкин бўлган барча совринларни қўлга киритган футболчи янги синовни хоҳлайди. Унга «Барселона» қизиқмоқда.\nОлдинроқ Роберт раҳбариятнинг муносабатидан норози экани хабар қилинганди, чунки клуб «Боруссия» Д ҳужумчиси Эрлинг Ҳоландни сотиб олишга уринди.\n33 ёшли ҳужумчи бу мавсумда «Бавария» сафида 45 ўйинда 49та гол урди.


Ўзбекистоннинг Бирлашган Миллатлар Ташкилоти билан таълим соҳасидаги ҳамкорлиги тобора равнақ топмоқда. Бу йўналишда қандай лойиҳа ва дастурлар ҳаётга татбиқ этилаётир? ЮНЕСКОнинг Ўзбекистондаги ваколатхонаси раҳбари вазифасини бажарувчи Криста Пиккат “Жаҳон” ахборот агентлиги мухбири билан бўлган суҳбатида бу ҳақда қуйидагиларни гапириб берди.\n— БМТ агентликлари Ўзбекистон ҳукуматининг таълим сифатини яхшилаш ҳамда ундан баҳраманд бўлиш имкониятларини кенгайтиришга йўналтирилган ташаббусларини фаол қўллаб-қувватламоқда. Таълим жабҳасидаги натижалар бўйича таркиби ЮНЕСКО, ЮНИСЕФ, БМТ Тараққиёт Дастури, ЮНФПА ва ЮНОДК вакилларидан иборат бўлган БМТ Мамлакатлар гуруҳининг раиси сифатида Ўзбекистоннинг вазирлик ҳамда идоралари билан ўзаро ҳамкорлигимизга доир бир неча мисолларни келтиришни истардим.\nМаълумки, БМТ Барқарор ривожланиш мақсадларининг янги мажмуи келажакдаги ривожланишнинг муҳим концепциясини илгари суради. Унинг амалга оширилишида таълим соҳаси ўта муҳим ўрин тутиши эътироф этилган. Аниқ мақсад умумқамровли ва адолатли, сифатли таълимга, ҳамма учун бутун ҳаёти давомида таълим олиш имкониятларини яратиб беришга йўналтирилган. Шу боис БМТ Ўзбекистоннинг мазкур соҳадаги ташаббусларини кенг қўллаб-қувватлайди. Шуни ҳам айтиш жоизки, бундай тадбирлар 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ҳам ўз ифодасини топгани республиканинг янги устуворликларига ҳамоҳанг бўлиб, шубҳасиз, келгусида мамлакатни янада тараққий топтиришда муҳим аҳамиятга эгадир.\nБиргаликдаги ишларимиз ҳамда 2013 — 2017 йилларда таълим соҳасини ривожлантиришнинг биринчи режаси ишлаб чиқилгани натижасида Ўзбекистон Таълим бўйича глобал шериклик таркибига киритилган эди. Мактабгача таълимнинг муҳимлиги тўғрисидаги хабардорликни ошириш бўйича амалга оширган саъй-ҳаракатларимиз туфайли таълим беришнинг бу даражаси устуворлик касб этди, натижада ушбу жабҳани ривожлантиришнинг беш йиллик дастури ишлаб чиқилди.\nБолаларнинг гўдаклигидан яхши ривожланиши ва таълим олиши учун қулай шароитлар яратиш ҳамда кўмак кўрсатиш мақсадида Ўзбекистоннинг бу соҳадаги сиёсати ҳар томонлама таҳлил қилинди. Унинг самаралари салмоғига қараб мактабгача таълим тизимини янада яхшилаш бўйича тавсиялар ишлаб чиқилди. Асосий таклифлар орасида болаларни мактабга тайёрлаш юзасидан мажбурий бир йиллик бепул дастурни қўллаш амалиёти алоҳида ўрин тутади.\nТаълим сифатининг миллий концептуал моделини ишлаб чиқиш учун Халқ таълими ҳамда Олий ва ўрта махсус таълим вазирликлари ўрта бўғинининг эксперт ҳамда менежерларидан иборат ишчи гуруҳини тузиш ва уларни тайёрлаш масаласини БМТ тўла қўллаб-қувватлади. Бу модель мактабгача таълимдан бошлаб олий таълимга қадар таҳсилнинг барча даражасини қамраб олган. Ҳужжатда боланинг индивидуал ўзига хослиги ҳамда қобилияти, инсон ресурси, дарс бериш ва таҳсил сифати ҳамда таълим жараёнида ота-она ва жамоатчилик иштирокига катта эътибор қаратилган. Буларнинг барчаси болалар ўртасида муайян натижаларга эришилишига ўз таъсирини кўрсатади. Навбатдаги қадам сифатида миллий экспертлар гуруҳи БМТ кўмагида Ўзбекистонда таълим сифати мониторинги тизимини ишлаб чиқмоқда.\nШу билан бирга, ҳозирги пайтда мамлакат вазирлик ҳамда идораларидаги ҳамкорларимиз Узлуксиз таълим беришнинг миллий стратегиясини ишлаб чиқиш юзасидан иш олиб бормоқдалар. Ҳужжат 1997 йили қабул қилинган Кадрлар тайёрлаш миллий дастурини янгилашга, шунингдек, 2030 йилга қадар таълим ва малака ошириш соҳасида давлат сиёсати устуворликларини белгилашга йўналтирилган.\nБМТ, шунингдек, таълимдаги гендер тенглиги масалаларида ҳам изчил фаолият олиб бораётир. Бундан кўзланган мақсад гендер жиҳатининг ўзига хосликлари, режалаштириш ҳамда таълим бериш учун шароитлар ҳисобга олинган сиёсатни яратиш билан изоҳланади. Таълим муассасаларида гендер масалаларидаги хабардорликни ошириш, дарсликлар, ўқув материаллари ва машғулотларда жинсга қараб камситишларга йўл қўйилмаслиги мақсадида тегишли вазирликлар билан ўзаро ҳамкорликда ўқитувчилар, услубиётчилар, режа ишлаб чиқувчилар учун тадбирлар ташкил этилмоқда.\nТашкилот ўқув дастурларини такомиллаштириш ҳамда ўқитувчилар тайёрлашни қўллаб-қувватлаш юзасидан иш олиб боришни давом эттиради. Бунда қатор йўналишлар бўйича: ахборот-коммуникация технологиялари соҳасидаги ўқитувчиларга қўйиладиган талаблар, медиа ва ахборот саводхонлигини қўллаб-қувватлашдан тортиб, ЮНЕСКО таълим модели доирасида журналистика факультетлари дастурларини такомиллаштиришни кўзда тутадиган ўқув материалларини ишлаб чиқишгача бўлган қирралар қамраб олиниши мўлжалланган.\nМазкур рукндаги бошқа мақолалар: « Ўзбек олими Хитой Фанлар академияси мукофотига сазовор бўлди\tМақсад аниқ бўлса, ишонч мустаҳкамланади »


ЎзА - Бўлажак олимнинг самарали одимлари\nБўлажак олимнинг самарали одимлари\nБугунги глобаллашув даврида ҳаётимизни ахборот технологияларсиз тасаввур қила олмаймиз. Боиси айнан ушбу соҳанинг такомиллашуви инсоният учун қатор қулайликлар, мислсиз имкониятлар яратилишига имкон бермоқда. Айни пайтда жамиятмиздаги ҳар бир соҳада инновацион ривожланиш олиб борилмоқда. Албатта бу тизимнинг мукаммаллашуви ахборот технологияларининг соҳага жорий этилиши билан боғлиқ.\nДавлатимиз раҳбари ташаббуси билан жорий йилдан бошлаб рақамли иқтисодиёт тушунчаси жамиятимизга кириб келди. Демак ахборот технологияларини мукаммал ўрганиш, уни соҳаларга татбиқ қилиш, ушбу йўналишдаги салоҳиятли кадрларни тарбиялаш бугуннинг муҳим талабларидан.\nҲикоя қилмоқчи бўлган қаҳрамонимиз Муҳаммад ал-Хоразмий номидаги Тошкент ахборот технологиялари университети Қарши филиали магистранти Фаррух Қодиров ҳам АКТ соҳасини чуқурроқ ўрганишни мақсад қилган.\n2015 йилда мазкур олийгоҳга грант асосида ўқишга кирганида Фаррухнинг ушбу йўналишдаги илк мақсади амалга ошган эди. Намунали хулқи, билимга чанқоқлиги, устозлари томонидан ўтилган дарсларни пухта ўзлаштиргани ҳисобига 2018 йилда Ўзбекистон Республикаси Ахборот технологиялари ва коммуникацияларини ривожлантириш вазирлиги стипендиясига сазовор бўлди.\n2019 йил 17 март куни Россия федерациясида онлайн ўтказилган танловда биринчи ўринни қўлга киритиб, 1-даражали диплом билан тақдирлангани ҳам унинг катта ютуқларидан бири бўлди. Худди шу йили 20 майда Россия федерациясининг Пенза шаҳрида ўтказилган IX Международного научно-исследовательского конкурса "Достижения вузовской науки 2019" танловида “Техническое описание мобильного приложения "Бар-Qr Мастер" И его свойства” номли мақоласи билан қатнашиб биринчи ўринни эгаллади.\n– АКТ бўйича Ўзбекистон шиддат билан ривожланётган давлатлардан бири ҳисобланади, – дейди Ф.Қодиров. – АКТ соҳасида ҳозирда қилинмаган, амалга оширилмаган илм-фан ютуқлари жуда ҳам кўп. Шунинг учун АКТ соҳасини танлаганман ва ушбу соҳани ҳозирча чуқур ўрганиб татқиқ этиб келмоқдаман. Бу борада анча мунча илмий мақолалар, тезислар, лойиҳалар қилиб улгурдим. Бинобарин 100 дан ортиқ илмий-техник мақолалар ва тезислар, 30 тадан ортиқ халқаро дастурий лойиҳалартайёрладим. Булардан 10 дан ортиғига муаллифлик гувоҳномаларини олганман. Келажакда Техника фанлари бўйича фан доктори, профессор бўлишни, АКТ бўйича вилоятимиз салоҳиятини ошириш ва ривожлантиришни мақсад қилганман.\nФаррух Қодиров 2019 йил 16-20 сентябрь кунлари филиалда Қашқадарё вилоят халқ таълими бошқармаси ва Ўзбекистон Республикаси Ахборот технологиялари ва коммуникацияларини ривожлантириш вазирлигининг Қашқадарё вилоят ҳудудий бошқармаси билан ҳамкорликда ташкил этилган “Ал-Хоразмий издошлари” ёш робототехниклар кўргазмасида ўзининг бир нечта техник ишланмалари билан иштирок этиб сертификат билан тақдирланди. У айни пайтга қадар ТАТУ Қарши филиали хўжалик шартномаси доирасида бажарилаётган корхона ва ташкилотларнинг веб-сайтларини ишлаб чиқиш лойиҳаларида иштирок этмоқда.\nУ “Open Data Challenge 2019 Hackaton” Республика лойиҳалар танлови учун “InfoPage.gov.uz” Ўзбекистон Республикаси фуқароларни давлат ташкилотларидан қарздорлик ҳолатини текшириш портали лойиҳаси билан қатнашиб сертификат қўлга киритди.\n– Фаррух филиалимизнинг энг қобилиятли талабаларидан, – дейди Муҳаммад ал-Хоразмий номидаги ТАТУ Қарши филиали директори О.Турғунов. – Ўзининг тиришқоқлиги ва қобилияти билан барчага ўрнак. Ҳозирги кунда у нафақат малакатимизда, балки бутун дунёда долзарб бўлган Arduino Uno дастуридан фойдаланиш технологияси ва шу дастурдан фойдаланиб “Светафор қуриш технологияси” буйича илмий изланиш олиб бормоқда, унинг илмий мавзуси “Arduino микроконтроллери асосида “Cветафор қуриш” қурулмасини яратишдир. Таълим муассасамизда у ўзининг “Компьютерларга сифатли техник хизмат кўрсатиш” бўйича видео дарслар тўпламини ҳам ишлаб чиқди ва янада такомиллаштирмоқда. Бу йўлда унга омад тилаймиз.\nФаррух 2019 – 2020 йилларда устозлари ҳамда ўзининг дастурчилар жамоасидан иборат бўлган гуруҳи билан биргаликда 30 га яқин техник ҳамда дастурий ишланмалар, лойиҳалар муаллифи ҳисобланади. Ўзининг 10 дан ортиқ дастурий ишланмалари учун Ўзбекистон Республикаси Адлия вазирлиги ҳузуридаги Интеллектуал мулк агентлигининг махсус муаллифлик гувоҳномаларини ҳам қўлга киритган.\n– Хозирда магистрлик диссертациям мавзуси яъни илмий ишим QR код технологияси асосида электрон кутубхонанинг дастурий ва техник таъминотини яратиш, – дейди у. – Мақсадим илмий ишимнинг мавзусидан кўриниб турибди яъни Президентимиз томонидан илгари сурилган беш муҳим ташаббуснинг тўртинчиси – ёшлар маънавиятини юксалтириш, улар ўртасида китобхонликни кенг тарғиб қилиш мақсадида ушбу илмий ишни бошлаганман.\nВа бу илмий ишни муваффақиятли тугатиб, ҳозирда ТАТУ хўжалик шартнома асосида ушбу QR кодли кутубхона стендларимизни ташкилот, корхона, ОТМ, давлат идораларига етказиб бермоқдамиз. Фойдаланувчилар ушбу янгилик орқали жуда катта имкониятларга эга бўлишди. Онлайн тарзда китобни электрон кўринишида телефонга кўчириб олиб уни исталган вақтда хоҳлаган жойда ўқиш имкони бор. Юкланган китобни бошқа китобсеварларга “Share” қилиш яъни узатиш имкони бор.\nЭришилаётган ҳар бир ютуқ унга куч беради. Янада кўпроқ изланишга, интилишга чорлайверади. Мамлакатимиз мустақиллигининг 29 йиллиги олдидан Фаррух Қодиров Ўзбекистон Республикаси Президентининг тегишли қарорига асосан “Мард ўғлон” давлат мукофоти билан тақдирланди.\nМуҳаммад ал-Хоразмий номидаги Тошкент ахборот технологиялари университети Қарши филиалида Фаррух Қодиров каби иқтидорли талабалар кўп. Уларнинг қўлга киритаётган ҳар қандай натижалари АКТ соҳасида вилоят салоҳиятини янада оширишга хизмат қилади.


10:05 / 15 март 1207 pdf Ўқиш режими + -\nИбн Можа ибн Аббос розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам айтдилар: «Албатта бу (жума куни) байрам кунидир. Аллоҳ уни мусулмонлар учун (байрам) қилган (шундай экан). Ким жумага келса ғусл қилсин. Агар унда хушбўй атир бўлса ундан сепиб олсин. Мисвок билан тиш тозалашга ҳам маҳкам турсин».\nИмом Суюутий Хасоис ул-жумъа.\nИкки карра ажр\n«Расулуллоҳ соллаллоҳу алайҳи ва саллам дедилар: «Ҳар жума куни аҳлингиз билан мужомаат қила олмайсизми? Бас, ким ўшандай қилса унга икки карра ажр бор. Ўзининг ғусли ва аёлининг ғусли учун».\nБир кунда бир йиллик ибодат савоби\nАвс ибн Авс ас-Сақофийдан ривоят қилинади:\n«Мен Расулуллоҳ соллаллоҳу алайҳи ва салламдан эшитганман, Ул зот айтардилар: «Кимки жума куни ғусл қилса, эрта туриб масжидга улов минмасдан яёв борса, имомга яқин жойлашиб унга қулоқ солса, лағв сўз сўзламаса унинг ҳар бир қадамига бир йиллик (нафл сиём ва қиём) рўза ва намоз савоби берилади».\nАбу Довуд, Имом Аҳмад, ҳоким, Термизий, Насаий, Ибн Можа, Ибн Ҳиббон ва Ибн Хузайма. Саҳиҳ.\nФақирликни даф этади\nАсмаъий раҳимаҳуллоҳ деди: «Бир куни халифа Ҳорун ар-Рашид хузурига кирдим. Жума куни эди. У тирноғини олиб ўтирган экан. Унга нега айнан бугун тирноқ олаётгани ҳақида савол қилдим.\nУ деди: «Тирноқларни пайшанба кунда олиш суннатдан, тўғри, аммо менга “жума куни олишлик фақирликни қайтаради», деган хабар келган.\nМен унга: «Эй Амир ал-мўминин! Сиз ҳам фақирликдан қўрқасизми?!» – дедим.\nУ: «Эй Асмаъий, фақирликдан мендан кўра кўпроқ қўрқадиган ким экан?! Менинг хавфим ҳамманикидан кўпроқ», деди. Ал-Мужоласа ва жавоҳир ул-илм. 159/ ривоят.\nЖума куни дуо ижобат бўладиган вақт\nПайғамбаримиз соллаллоҳу алайҳи васалламдан ривоят қилинди, Ул зот дедилар: «Жума кунда бир вақт бор, мусулмон банда ўша вақтда намозида тик туриб Аллоҳдан нимани сўраса, албатта унга беради!»\nШу вақт ҳақида: энг асаҳҳи ёки асаҳларидан биттаси шуки, у имом минбарга чиқиб, намозини тамомлагунча бўлган вақт оралиғидир. Зеро, “Саҳиҳи Муслим”да бу собитдир. Лекин дуони қалби билан қилиши керак. Қўлини кўтариб, ошкора гапириб қилмайди. Чунки жумага келганлар бу вақт мобайнида жим туришга маъмурдирлар. Ҳошияту Ибн Обидин.\n07:45 / 15 март 646\n12:00 / 15 март 2856\n2634 21:36 / 08 январь\n13173 16:40 / 02 февраль\nУмар ибн Салоҳ айтади Имом Аҳмаддан Қалблар нима билан юмшайдиrdquo деб сўрадим. У менга бир қараб, бир муддат жим қолди. Сўнг Нима билан дейсанми Ҳалол луқма ейиш давоми...\n1293 15:00 / 11.12.2018\n1090 09:30 / 24 апрель


Ўзбекистон Республикаси Транспорт вазири в.б. Илҳом Маҳкамов Ҳиндистоннинг Ўзбекистондаги элчиси Маниш Прабхат билан учрашув ўтказди.\nТОШКЕНТ, 19 янв - Sputnik. Ўзбекистон ва Ҳиндистон авиақатновларни тиклаш масалаларини муҳокама қилди, деб хабар бермоқда Транспорт вазирлиги матбуот-хизмати.\nЎзбекистон қатор мамлакатлар билан авиарейсларни тўхтатиб қўйиш муддатини узайтирди\nМузокаралар Ҳиндистоннинг Ўзбекистондаги элчиси билан учрашув вақтида бўлиб ўтган.\nЎзбекистон Республикаси Транспорт вазири в.б. Илҳом Маҳкамов Ҳиндистоннинг Ўзбекистондаги Фавқулодда ва мухтор элчиси Маниш Прабхат билан учрашув ўтказди.\n"Мулоқот давомида икки томонлама авиақатновларни қайта тиклаш масаласи муҳокама этилди. Шунингдек, мамлакатлар ўртасида транспорт коридорларини аниқлаш бўйича биргаликдаги саъйи - ҳаракатларнинг аҳамияти муҳим эканлиги таъкидланди", - дейилади хабарда.\nУчрашув давомида шу билан бирга, транспорт соҳасидаги мавжуд инвестиция лойиҳалари ҳам муҳокама этилган. Томонлар аввалги эришилган келишувлар юзасидан транспорт соҳасидаги ҳамкорлик алоқаларини янада мустаҳкамлаш зарурлигини қайд этиб ўтишган.\nЭслатиб ўтамиз, сал олдин 20 январь кунидан эътиборан "Uzbekistan Airways" компанияси Тошкент – Душанбе – Тошкент йўналишида мунтазам авиа қатновларни амалга оширишни бошлайди.\nЭкспертлар Les Echos билан суҳбатда, дипломатларнинг чиқариб юборилгани ҳақидаги факт Россия ва Франция ўртасидаги шундоқ ҳам зиддийлашиб турган муносабатларни мураккаблаштирмаслик учун оммага ошкор қилинмаганлигини тахмин қилишди.\nТОШКЕНТ, 6 мар - Sputnik. Россия ва Франция 2020 йилнинг охирида бир нафардан дипломатни махфий тарзда чиқариб юборишган, деб хабар бермоқда Les Echos.\nНашрнинг ёзишича, Россиянинг Париждаги элчихонаси иқтисодий бўлим ходимини жосусликда гумонлаб, Франциядан чиқариб юборишган. Россия акс жавоб чораларини қўллаган ва Франциянинг Москвадаги элчихонаси иқтисодий бўлим ходимини чиқариб юборган.\nРоссия ТИВ ва Франциянинг Москвадаги элчихонаси нашрга ушбу хабар юзасидан изоҳ бермаган.\nСал аввал РФ ТИВ Россияда санкцияланмаган акцияларда иштирок этган Швеция, Польша ва Германия дипломатлари "ушбу мамлакатда бўлиши хуш кўрилмаган" шахслар сифатида эълон қилингани ва яқин вақт ичида мамлакатни тарк этишларини эълон қилган эди.\nБунга жавобан Германия, Польша ва Швеция ташқи ишлар вазирликлари ҳар бир мамлакатда бир нафардан россиялик дипломатларни "персона нон-грата" дея эълон қилишди.


Венада АҚШ Давлат котиби ва Эрон делегацияси раҳбари учрашуви кутилмоқда\n24 январ 2021, Тошкент вақти: 09:02\nиюл 14, 2014\nАҚШ Давлат котиби Жон Керри ва Эроннинг ядровий масалалар муҳокамаси учун Венага борган делегацияси раҳбари Муҳммад Жавод Зарифлар тез орада учрашиши кутилмоқда.\nАҚШ Давлат департаменти берган маълумотга кўра, Жон Керри бу музокараларда Теҳрон томони самимияти ҳамда мақсадларини аниқ баҳолаш учун керагича вақт ажратишга тайёрлигини билдирган.\nЭрон ядровий дастури бўйича Теҳрон ва жаҳоннинг олти йирик давлати вакилларининг кечаги музокаралари жиддий силжишларсиз якунланди.\nАҚШ Давлат котиби Жон Керри ва Буюк Британия, Франция ва Германия ташқи ишлар вазирлари 13 июль кунги Вена учрашувида Эрон ядровий дастури бўйича Теҳрон вакилларининг ён беришларига умид қилганди. Бироқ европалик вазирлар 13 июль куни вақт алламаҳалда музокаралар ҳеч қандай натижа бермаганини айтиб, тарқалди.\nБуюк Британия ташқи ишлар вазири Уильям Ҳейг музокараларда “ҳал қилувчи олға силжиш” бўлмаганини ва уранни бойитишдек асосий масалада томонлар ўртасида улкан жарлик пайдо бўлганини айтди.\nРоссия ва Хитой дохил дунёнинг олти йирик давлати Эрондан ўз ядровий дастури кўламини кескин қисқартиришни талаб қилиб келмоқда, айни пайтда Теҳрон ўз дастурини ривожлантиришни истамоқда.


Диспепсия » Навоий вилоят ветеринария бошкармаси\nВетеринария бошкармаси » Ветеринар маслахати » Юкумсиз касалликлар » Диспепсия\nСана: 17-04-2015, 18:54 | Бўлим: Ветеринар маслахати » Юкумсиз касалликлар\nДиспепсия (нoспецифик диарея) - ёш ҳайвoнларнинг ўткир кечадиган касаллиги бўлиб, ҳазм ва модда алмашинуви жараёнларининг бузилиши, oрганизмнинг сувсизланиши ва интoксикацияси билан ўтади.\nДиспепсия билан 2-10 кунликгача бўлган бузоқлар, чўчқа болалари, қўзилар ва тойчалар касалланади.\nКелиб чиқишига кўра ферментoдефицит, аутoиммун, иммунoдефицит ва алиментар, кечиш даражасига кўра oддий ва тoксик диспепсиялар фарқланади.\nДиспепсия пoлиэтиoлoгик касаллик бўлиб, келиб чиқиш сабабларига қўйидагилар киради:\n-бўғоз ҳайвoнларни нoтўғри oзиқлантириш;\n-бўғоз ҳайвонларни ўз вақтида сутдан чиқармаслик;\n-бўғoз ҳайвoнлар oрганизмига заҳарли мoддаларнинг тушиши;\n-бўғоз ҳайвoнлар учун тоза ҳаво ва мационнинг етишмаслиги; д) ёш ҳайвoнларни сақлаш ва oзиқлантиришда зooгигиеник қoидаларнинг бузилиши;\n- янги туғилган ҳайвонларга мастит билан касалланган oна ҳайвoн сутининг берилиши;\n-зоогигиеник-санитария талабларига эга бўлган туғруқхоналарнинг бўлмаслиги.\nБўғоз сигирларнинг микроэлеменлар етишмовчиликлари билан касалланиши оқибатида улардан туғилган бузоқлар орасида диспепсиянинг нисбатан кўп қайд этилишининг ва шунингдек, бўғоз сигирлар рационига қўшимча равишда бир бошга 100 г бентонит, 200 мг мис сульфат, 150 мг калий йодид, 100 мг марганец сульфат, 40 мг кобальт хлорид, 250 минг ҲБ витамин А, 150 минг ҲБ витамин Д3, 100 мг Е витамини бир кунда бир марта омихта емларга аралаштирилган ҳолда берилганда бузоқларнинг диспепсия билан касалланишини 30 фоизгача камайиши аниқланган.\nБелгилари. Оддий ва токсик диспепсиялар фарқланади. Oддий диспепсия ҳайвoннинг умумий аҳвoли ўзгармаган ҳoлда, ҳазм тизими фаoлиятининг бузилиши, тезаклашнинг тезлашуви, тезакнинг суюқлашуви, юрак уриши ва нафаснинг бирoз тезлашуви билан xарактерланади.\nТoксик диспепсияда клиник белгилар тўсатдан пайдo бўлиб, иштаҳанинг, эмиш ва сўриш рефлексларининг йўқoлиши, сувсимoн, қўланса ҳидли, сарғич- кўкимтир ва баъзан яшил рангли ич кетиши, интoксикация oқибатида ҳoлсизланиш, бефарқлик, тери сезувчанлигининг пасайиши ва адинамия кузатилади. Сувсизланиш oқибатида касал ҳайвoн ариқлайди, тери қoпламасининг ялтирoқлиги пасаяди, кўз oлмаси чукади, бурун oйнаси қуриқлашади. Тана ҳарoрати пасайиб бoради.\nДавoлаш. Oддий диспепсия билан касалланган бузoқлар 6-8 сoат, қўзи ва чўчқа бoлалари 4-6 сoат oч ҳoлда сақланади ва бу вақт давoмида 3-4 маротаба 0Ю5-1 литр илиқ физиологик эритма ичирилади. Сўнгра ичирилиши лозим бўлган сутнинг учдан бир қисми олиниб, тенг миқдордаги физиологик эритма билан аралаштирилиб берилади. Эрталаб ва кечқурун 0,4 фоизли аччиқтош эритмасидан 250-300 миллилитр ичирилиб турилади. Дoривoр ўсимликлар, пичан настoйкалари илиқ ҳoлда ичириб турилади. Xалқ табoбатида кенг қўлланиладиган адoнис, ангишвoнагул, марваридгул, кийикўт каби дoривoр ўтлардан тайёрланган қайнатма ва дамламаларини қўллаш яxши натижа беради. Кўрсатилган қайнатмалардан бузoқларга увиз сути ичиришдан oлдин 100-150 мл, қўзиларга 20-30 мл кунига 2-3 марта, 2-3 кун давoмида бериб бoрилади.\nИнтoксикация ва сувсизланишни йўқoтиш максадида тери oстига ёки қoрин бўшлиғига oш тузининг изoтoник эритмаси, 3-5%-ли глюкoза, 0,1% ҳисобида аскoрбин кислoтаси қўшилган ҳoлда, ёки бoшқа электрoлитли - тузли, глюкoза - цитратли эритмалар, вена қoн тoмирига oш тузининг гипертoник эритмалари 0,4 г/кг қуруқ мoдда ҳисoбида юбoрилади. Изoтoник эритмалар вена қoн тoмирига 15-20 мл/кг, тери oстига 5-10 мл/кг дoзада юбoрилади. Ишқорловчи восита сифатида 2,3%-ли натрий гидрокарбонат эритмасидан 100-150 мл кунига бир марта тери остига ёки вена қон томирига, 3-5 кун давомида юборилади.\nБузоқларда бир кунда истеъмол қиладиган сувнинг миқдори 2,5-3 литрдан кам бўлмаслиги керак. Парентерал усулда юборилаётган эритмалар жуда секин, яхшиси томчилатиш усули билан юборилиши лозим. Тажрибаларимизда бузоқлар вена қон томири орқали бир сутка давомида 4 литргача изотоник эритмаларни томчилатиш усулида юбориш яхши самара беради\nБузоқларда диспепсияни қўйидаги тартибда даволаш яхши самара бериши аниқланган\n- ошқозон олди бўлимлари 0,1%-ли калий перманганат эритмаси билан бурун-ширдон зонди ёрдамида ювилади, илиқ сув билан чуқур тозаловчи клизма ўтказиш орқали токсик моддалар чиқариб юборилади.\n- 10 литр 10%-ли бентонит эритмасига 0,5 кг майдаланган янтоқ ва 0,1 кг аччиқ шувоқ аралаштирилиб қайнатилгач, совитилиб фильтрланди ва озиқлантиришдан 0,5 соат олдин 300 мл, кунига 2 марта ичирилди.\n- вена орқали таркиби: 1000,0 дистилланган сув, 20,0 натрий хлорид, 10,0 натрий гидрокарбонат, 50,0 глюкоза, 2,0 аскорбин кислотаси, 1,0 кофеин натрий бензоатдан иборат «Электролитли-дегидратацион эритма» (ЭДЭ) қайнатилиб совитилгач, илиқ ҳолда томчилатиш усулида юборилади.\n- мускул орасига окситетрациклин гидрохлориддан 10 мг/кг дозада кунига бир марта, 3 кун давомида инъекция қилинди.\n- лактобактерин, бифидумбактерин, бификол каби пиробиотиклар тавсияномасига асосан қўлланилади. Стимулловчи восита сифатида левомизол препарати 1-1,5 мг/кг дозада хар 5 кунда бир марта, жами 2-3 марта қўлланилади.\nКасалликнинг олдини олиш учун бўғoз ҳамда янги туққан сигирларни oзиқлантириш қoидаларига амал қилиш, сутдан чиқарилган бўғоз сигирлар рациoни туйимли мoддалар, витаминлар ва минерал кoмпoнентларга нисбатан баланслаштириш, рациoн асoсан сифатли пичан, илдизмевали oзиқалар ва oмиxта емлардан ташкил тoпган бўлиши лозим.\nСигирларн туғишига икки ҳафта қoлганда туғруқxoналарга ўтказилади ва oптимал микрoклимат, парваришлаш ва озиқлантириш шарoитлари яратилади. Туғруқхонада сигирларга силoс, барда, жoм ва бoшқа кислоталиги юқори бўлган oзиқаларни бериш ман этилади.\nБузоқларга алoҳида xoналарда oнаси билан биргаликда сақланади. Ёш ҳайвoнлар увиз даврида алoҳида сақланганда уларга увиз кунига 4-6 марта илиқ ҳoлда ичирилиши керак. Мастит, метрит ва кетoз билан касалланган сигирлардан сoғиб oлинган сутни янги туғилган бузоқларга ичириш ман эилади.\nЖузбаев Бахтберган Холдикулович,\nНавоий вилоят давлат ветеринария бошқармаси бош мутахассиси\nТилозин-П препаратини қўллаш бўйича Қўлланма\n«Чўчқалар ва паррандаларнинг бактериал касалликларини даволаш ва олдини олишда Тилозин-П (сувда эрувчи кукун) препаратини қўллаш бўйича Қўлланма»...


09.10.2020 й. Динимизда мерос масаласи - Fitrat.uz\nБош саҳифа / Жума тезислари / 09.10.2020 й. Динимизда мерос масаласи\nOktabr 9, 2020\t09.10.2020 й. Динимизда мерос масаласиda fikr bildirishni o'chirish 124 Кўришлар\nاَلْحَمْدُ لِلَّهِ الَّذِي تَوَلَّى بِنَفْسِهِ تَقْسِيمَ الْمِيرَاثِ بَيْنَ الْوَرَثَةِ وَالصَّلَاةُ وَالسَّلَامُ عَلَى مَنْ قَالَ “مَنْ تَرَكَ مَالًا فَلِوَرَثَتِهِ” وَعَلَى آلِهِ وَصَحْبِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ اَمَّا بَعْدُ\nМуҳтарам жамоат! Маълумки, ҳар бир инсон, бир кун келиб Аллоҳнинг қазои қадарига биноан, ўлим шарбатини татийди. Шундай экан, ҳар бир киши ўзидан кейин қоладиган мол-мулкнинг адолат билан тақсимоти ҳақида ҳам ўйлаб кўриши ва меросхўрлар орасида низо ва юзкўрмаслик ҳолатларини имкон қадар олдини олиши зарурдир.\nШариатимизда “марҳумнинг барча мол-мулки тирик ворисларига ўтиши – мерос дейилади. Мерос ҳақида Аллоҳ таоло Қуръони каримда шундай марҳамат қилган:\nلِلرِّجَالِ نَصِيبٌ مِمَّا تَرَكَ الْوَالِدَانِ وَالْأَقْرَبُونَ وَلِلنِّسَاءِ نَصِيبٌ مِمَّا تَرَكَ الْوَالِدَانِ\nوَالْأَقْرَبُونَ مِمَّا قَلَّ مِنْهُ أَوْ كَثُرَ نَصِيبًا مَفْرُوضًا\nяъни: “Эркаклар учун ота-оналари ва яқин қариндошлари қолдириб кетган (мерос)дан улуш бордир. Аёллар учун (ҳам) ота-оналари ва яқин қариндошлари қолдириб кетган (мерос)дан улуш бордир. Бу озми-кўпми, фарз қилинган улушдир” (Нисо сураси, 7-оят).\nАзизлар! Кейинги вақтларда халқимиз орасида меросни тақсимлашга доир масалаларда айрим тушунмовчиликлар содир бўлмоқда. Натижада меросхўрлар ўртасида, ака-ука, опа-сингил ва қавм-қариндошлар ўртасида турли оилавий низолар келиб чиқиши кузатилмоқда. Шундай экан, ҳар бир мол-мулки бор шахс тириклик вақтида фарзандларига мерос тақсимотига оид масалаларни тушунтириши ва ота-она вафотидан кейин мерос талашиб силаи раҳмни узмаслиги ҳақида панд-насиҳат қилиши даркор.\nШариатимиз кўрсатмаларига кўра, киши вафот этганидан кейин у қолдирган мол-дунёга нисбатан тартиб билан қуйидаги тўрт иш бажарилади:\nМаййитни кафанлаш ва дафн қилиш. Яъни, киши вафот этгандан кейин ундан қолган мол-мулк биринчи навбатда кафанлаш ва дафн маросимига сарфланади. Бу ҳақда мерос илмига оид “Сирожийя” китобида шундай дейилган:\nاَلْأَوَّلُ يُبْدَأُ بِتَكْفِيْنِهِ وَتَجْهِيْزِهِ مِنْ غَيْرِ تَبْذِيْرٍ وَلاَ تَقْتِيْرٍ\nяъни: Маййитдан қолган мол-мулк исроф ҳам, зиқналик ҳам қилинмасдан биринчи навбатда уни кафанлаш ва дафн этишга сарфланади.\nКафанлаш ва дафндан сўнг маййит қолдирган молдан унинг қарзлари тўлиғича адо қилинади. Бу ҳақда ҳазрати Али разияллоҳу анҳу шундай деганлар:\nأنَّ النَّبِيَّ صَلَّى اللهُ عَلَيْهِ وَسَلَّمَ قَضَى بِالدَّيْنِ قَبْلَ الْوَصِيَّةِ\n(رواه الامام الترمذي عن علي رضي الله عنه)\nяъни: “Албатта, Русулуллоҳ саллаллоҳу алайҳи васаллам маййитнинг қарзини васиятдан олдин деб ҳукм чиқардилар” (Имом Термизий ривоятлари).\nАфсуски, гоҳида қолдирилган молдан маййитнинг қарзлари узилмасдан меросхўрлар меросни бўлиб олишади ва бу билан катта гуноҳни бўйниларига олишади. Баъзида қарздор одам ҳеч қандай мол қолдирмасдан вафот этса, уни тўлашга фарзанд ёки бошқа меросхўрларини мажбурлаб бўлмайди. Лекин шундай ҳолатда қарзни маййитнинг номидан фарзандлар ёки бошқа киши тўлаб берса, қарз адо бўлади. Маййит қарздан халос ва ҳисоб-китоби осон бўлади. Қарзни тўлаган киши эса улкан савобга эришади.\n3) Маййитнинг васиятлари, агар шаръан жоиз васиятлар бўлса, улар маййитни кафанлаш, дафн қилиш ва қарзини тўлашдан қолган молнинг учдан биридан бажарилади. Меросхўрларга эса васият қилинмайди. Чунки улар шундай ҳам мерос оладилар. Расулуллоҳ саллаллоҳу алайҳи васаллам қуйидагича марҳамат қилганлар:\nяъни: “Аллоҳ таборака ва таоло ҳар бир ҳақ эгасига ҳақини берди. Мерос олувчига васият қилиш йўқ” (Имом Термизий ривоят қилганлар).\nБаъзилар меросхўрига бирор мол-мулк бермоқчи бўлиб, унга васият қилади. Васият қилинган киши эса васият қилувчининг вафотидан кейин васият қилинган нарсани талаб қилади. Ваҳоланки, васият бундай ҳолатда дуруст бўлмайди ва бу васият ўз-ўзидан бекор бўлади. Бу муаммони ечими шуки, киши ўз меросхўрига бир нарсани бермоқчи бўлса, тириклик пайтида васият қилишни ўрнига ҳадя қилиши керак. Шу билан муаммо бартараф бўлади, иншааллоҳ. Шунинг учун ҳар бир мол-мулк эгаси васият билан ҳадянинг фарқига бориб, шунга қараб иш тутмоғи лозим.\nШуни ҳам унутмаслик керакки, фарзандларга ҳадя қилишда адолатли бўлиб, барча фарзандларни бирдек кўриш керак. Бу ҳақда Пайғамбаримиз саллаллоҳу алайҳи васаллам:\n“اِتَّقُوا اللهَ وَاعْدِلُوا فِي أَوْلاَدِكُمْ”\n(متفق عليه عن النعمان بن بشير رضي الله عنه)\nяъни: “Аллоҳга тақво қилинглар ва фарзандларингиз орасида адолатли бўлинглар” дедилар (Муттафақун алайҳ).\nУшбу ҳадисга биноан мусулмон инсон молиявий масалаларда ўз фарзандларининг барчасини баробар кўриши керак бўлади. Агар тенг имкониятли фарзандларнинг бирига мол бериб, бошқасига бермаса ёки бирига оз, иккинчисига кўп берса адолатсизлик бўлади.\nАгар узр сабабли ота-она ўз болаларидан бирига кўпроқ, бошқасига озроқ мол ҳадя қилса бўлади. Мисол учун, бири бемор, иккинчиси соғ, бири камбағал, иккинчиси бой, бирининг болалари кўп, иккинчисиники оз.\n4) Маййитнинг юқоридаги сарф-харажатлардан ортиб қолган мол-дунёси Қуръони карим, суннат ва ижмоъда кўрсатилганига биноан ҳақдор меросхўрларга бўлиб берилади. Масалан, Қуръони каримда бундай марҳамат қилинган:\nяъни: “Агар (меросхўрлар) ака-ука ва опа-сингиллар бўлса, (ҳар) бир эркакка икки аёл ҳиссаси (берилур)” (Нисо сураси, 176-оят). Бошқа ояти каримада шундай марҳамат қилинган:\nوَلَهُنَّ الرُّبُعُ مِمَّا تَرَكْتُمْ إِنْ لَمْ يَكُنْ لَكُمْ وَلَدٌ فَإِنْ كَانَ لَكُمْ وَلَدٌ فَلَهُنَّ الثُّمُنُ مِمَّا تَرَكْتُمْ\nяъни: “У (хотин)ларга сизлар қолдирган (мерос)дан – агар фарзандларингиз бўлмаса – тўртдан бир (ҳисса) тегур. Агар фарзандингиз бўлса, уларга сиз қолдирган (мерос)нинг саккиздан бири тегур”.\nБундан бошқа бир қанча ояти карималарда ким қанча улуш олиши батафсил баён қилинган. Шундай экан, мерос тақсимоти оят ва ҳадисларда зикр қилинган улушларга мувофиқ амалга оширилади. Масалан, бир киши вафот этди. Уни хотини, уч ўғил ва бир қиз фарзанди бор. Мана шу ҳолатда фарзандлар борлиги учун хотинга мерос молининг саккиздан бир улуши берилади. Қолган молнинг барчаси “бир ўғилга икки қиз ҳиссаси” қоидасига мувофиқ бўлинади. Фарзандлар борлиги учун амакилар ва аммалар меросхўр бўлмайдилар.\nМисол учун, ушбу суратда вафот этган кишидан саккиз миллион сўм пул қолган бўлса, шуни 1/8 (саккиздан бир қисми яъни бир миллион сўм) хотинга берилади. Кейин, қолган етти қисмни ҳар бир ўғил болага икки ҳиссадан ва қиз болага бир ҳиссадан берилади. Яъни ҳар бир ўғил болага икки миллиондан ва қиз болага эса, бир миллион берилади (Агар марҳумнинг ота-онаси ҳаёт бўлса тақсимот бошқача шаклда бўлади).\nАфсуски, ҳозирги кунда баъзи хонадонларда мерос масаласи киши вафотидан сўнг бир неча йил ўтгандан кейин кўтарилмоқда. Ваҳолангки, бу масала аслида дафндан кейин ҳал қилиниши керак эди.\nАзизлар! Киши меросдан ўзига тегадиган ҳаққини кечиши ёки ҳаққини олиб бошқа меросхўрга бериши жоиздир.\nШуни унутмаслик керакки, мерос тақсим қилинмасдан олдин маййитнинг молидан хайри-эҳсон қилиб юбормаслик керак. Айниқса, маййитнинг балоғатга етмаган фарзандлари бўлса, бундай қилишдан ниҳоятда эҳтиёт бўлиш лозим. Ота ёшлик ҳолида оламдан ўтиб, ортидан етим фарзандлари қолса, ундан қолган мол-мулк унинг болалари то балоғатга етгунича авайлаб, сақлаб турилиши лозим бўлади. Лекин кўпинча маййитнинг хотини ёки ота-онаси бу мол-мулкни шариат кўрсатмасига номувофиқ сарфлаб юборишади. Аллоҳ таоло бундан огоҳлантириб шундай деган:\nМинг афсуски, ҳозирги кунда баъзи ака-укалар ва опа-сингиллар ота-она вафотидан сўнг мерос талашиб элу юрт олдида уятли ҳолатларга тушиб қолмоқдалар. Ўткинчи дунёда ана шу ҳеч кимга вафо қилмаган дунё матосини деб уруш-жанжаллар гирдобида қолаётганларни, бир-бирлари билан юзкўрмас бўлиб кетганлари маълум.\nБунинг оқибатида динимизда фарз бўлган силаи-раҳм узилиб кетяпти. Силаи раҳмни узилишига ҳам мерос илмини билмаслик ва унга амал қилмаслик сабаб бўлмоқда. Силаи раҳмни узиш катта гуноҳлардан экани ҳаммамизга маълум ва машҳурдир. Бир онанинг қорнидан тушган фарзандлар бегона бўлиб кетиши муқаддас динимиз таълимотига, қолаверса, инсонийлик тамойилларига мутлақо зиддир.\nШундай экан, ҳар биримиз мерос илмини ўрганиб, мерос масаласида ўзганинг ҳаққидан ҳазар қилиб, мерос тақсимотини эса, аҳли илмлар билан маслаҳатлашиб ва меросга оид китоблардан фойдаланиб ҳар бир ҳақни ўз эгасига етказишимиз лозим бўлади.\nШунингдек, ҳар бир мол-мулк эгаси тириклик пайтида ўзгаларнинг амонатларини адо қилиб, қарзлардан қутилиб, вафотидан кейин меросхўрларни ўрталарида низо чиқмаслигига ҳаракат қилмоғи айни муддаодир.\nТаяммум арабча сўз бўлиб, “қасд қилиш”, деган маънони билдиради. Шариатимизда эса поклик ҳосил қилиш учун пок ер жинсини қасд қилиш (яъни, юзга ва қўлга суртиш)дир. Пок ер жинси деганда – тупроқ, қум, тош ва шу кабилар тушунилади. Таяммум таҳоратнинг ҳам, ғуслнинг ҳам ўрнига ўтади.\n– кейин икки қўлини пок ер жинсига уради, қўлларини юзига суртади;\n– кейин яна қўлларини пок ер жинсига уради ва чап қўл кафтининг ичи билан ўнг қўлини тирсаклари билан масҳ қилади, ўнг қўл кафтининг ичи билан чап қўлини тирсаклари билан масҳ қилади. Бунда қўлларнинг ҳамма жойини масҳ қилиш шарт;\nТаяммумни таҳоратни бузувчи нарсалар бузади. (“Ал-Мухтор”, “Ал-ихтиёр”).\nАллоҳ таоло барчамизни тўғри йўлида собитқадам қилиб, мерос ҳукмларига амал қилишни насиб этсин! Омин!\nҲурматли имом-домла! Келаси жума маърузаси “МОТУРИДИЙЛИК ТАЪЛИМОТИГА КЎРА ИМОННИНГ МОҲИЯТИ, УНИНГ АСОСЛАРИ ВА ШАРТЛАРИ” мавсусида бўлади, иншааллоҳ.\nАввалги 02.10.2020 й. Замонавий савдо турлари ва уларга оид масалалар\nКейинги Саломлашиш одоблари\nIyun 1, 2018\t13,976\nIyun 22, 2017\t10,439\nMart 11, 2017\t10,345\nAvgust 16, 2017\t6,872\nAprel 6, 2017\t6,426


Петербургда пичоқланган ўзбекистонлик касалхонада вафот этди\n23 октябр 2020, Тошкент вақти: 07:41\nПетербург касалхонасида кўчадан пичоқланган ҳолатда топилган Ўзбекистон фуқароси вафот этди.\nЎзбекистон Ташқи ишлар вазирлигининг билдиришича, ўзбекистонлик 21 сентябрь куни Фуршатск кўчасида жароҳатланган ҳолатда топилиб, касалхонага етказилган эди. У 22 сентябрь куни вафот этган.\n19 сентябрь куни ҳам Петербургнинг Фин қўлтиғида Ўзбекистонлик аёлнинг жасади топилган эди. Айни пайтда мазкур ҳолатлар юзасидан тергов ишлари олиб борилмоқда. Ўлим сабаблари аниқланиши билан жасадлар Ўзбекистонга юборилади.


Ўзбекистон Мусулмонлар идораси Озодликка раддия берди\nОдатда Озодлик мухбирларининг Ўзбекистон мусулмонлари ҳаëтига алоқадор аксар саволларини жавобсиз қолдиришни маъқул кўрадиган Мусулмонлар идораси¸ ўзлари жавоб бермайдиган мавзудаги мақолаларга тез-тез раддия эълон қилиб туради.\nБу гал Ўзбекистон Мусулмонлар идораси Озодликнинг 2012 йилги пахта йиғим-терим мавсумига ҳатто имомларнинг ҳам юборилаëтгани ҳақидаги хабарига раддия беришга қарор қилди.\nБу раддия идора расмий сайтида чоп этилди.\nИдоранинг ушбу эътирози муносабати билан Озодлик мухбири интервю беришини сўраб, Мусулмонлар идорасининг матбуот хизматига боғланди.\nАммо, телефон гўшагини кўтарган ва ўзини таништирмаган ходим бу борада интервю беролмаслигини айтиб, телефон гўшагини илиб қўйди.\nОзодлик раддия матнини тўлиқ шаклда эълон қилмоқда:\n2012 йил 14 сентябрь куни Ozodlik.org интернет сайтида “Фарғонада имомлар ҳам пахтага чиқарилди” номли соғлом фикрли кишининг ғашини келтирадиган ва хайрли ишларни ғаразли ният билан талқин қилинган хабар эълон қилинди. Ундаги фикр-мулоҳазалар аслият ва воқеликка бутунлай мос келмаслиги шундоқ сезилиб турибди. Мазкур хабардаги айрим маълумотларга ўзимизнинг холис муносабатимизни баён қиламиз.\nХабарда “Фарғона вилоятининг Бағдод туманида пахта тераётган имомлардан бири “Йил имоми – 2012” танловининг ғолибларидан биридир. Бағдодлик аҳли-илмлар шу кунларда йиғим-теримга сафарбар қилинган...” деган жумлалар орқали муаллиф баъзи имом-хатибларнинг пахта даласидаги маънавий қўллаб-қувватлаш ишларини қоралашга уринган. Бу иддаоси билан муаллиф асл воқеликни тушунмай, фуқароларимиз орасида нотўғри фикр пайдо қилишга ҳаракат қилгани яққол сезилиб турибди. Аслида эса қандайлигини қуйидаги асосли мисоллар орқали сизларга баён қиламиз:\n– Ислом таълимотида имом-хатиб кишиларни ҳидоятга бошловчи ва хайрли ишларга йўллайдиган халқ пешвоси ҳисобланади. Шуни инобатга олган ҳолда, бугунги имом-хатиблар илмий-амалий салоҳияти, яхшиликка чақириш, ёмонликдан қайтариш жиҳатидан бундан 15-20 йил олдингиларидан жиддий фарқ қилмоқда. Имом-хатиблар фақат масжид фаолияти билан чекланиб қолмай, балки жамиятнинг барча маънавий-маърифий қатламларида фаол иштирок этиб, ҳақиқий маънодаги халқ пешвосига айланмоқдалар. Масалан, улар кеча ёрдамга муҳтож кишининг ҳолидан хабар олган бўлса, бугун диний ибодатларни адо этиш, эртага эса кишиларни эзгу амалларга чорлаш каби хайрли ишлар билан доимо машғул бўлмоқдалар.\nДемак, имом-хатибларни уруғ қадаш, ғалла ўриш ёки ҳосил йиғиш жараёнида маънавий кўмакчи ва дуода бўлишлари айни муддао ҳамда муборак динимиз талабидир. Айниқса, серқуёш ўлкамизда етиштириладиган пахта ҳам улуғ неъматдир. Эгнимиздаги кийим, ётадиган юмшоқ тўшак, таомни лазиз қиладиган мой ва кундалик ҳаётимиздаги зарур буюмларнинг аксарияти айнан пахта толасидан тайёрланади. Буни хабар муаллифи теранроқ англаса яхши бўлар эди;\n– Ҳозирги имом-хатиблар фақат маънавий-маърифий ишлар билан кифояланиб қолмай, балки касб-ҳунар, тижорат ва фермерлик билан шуғулланаётганлари ҳам таҳсинга лойиқдир. Фарғона вилояти Олтиариқ тумани Шоҳ Толиб жоме масжиди имом-хатиби бир вақтда М.Хидиров “Бузрукхон бува” фермер хўжалиги раиси, Тошлоқ тумани Абу Ханифа жоме масжиди имом-хатиби айни пайтда С.Қодиров “Заркент файз” фермер хўжалиги раиси ва Марғилон шаҳар Хонақоҳ жоме масжиди имом-хатиби А.Рахмонов эса “ал-Ахибба” фермер хўжалиги раиси бўлиб меҳнат қилаётганларидан хабари йўқ “Озодлик” мухбирининг нима демоқчи бўлгани умуман тушунарсиз ҳолдир. Бундай ишбилармон имомлар рўйхатини узундан-узун ёзиш мумкин. Фермер имом ҳосилини йиғишга бош бўлмаса, уни ким бажаради? Ҳозирги даврда имом-хатиб ҳам шу мамлакатнинг бир фуқароси сифатида юрт тақдирига дахлдор инсондир.\nРизқу рўзни ҳалол меҳнат орқали талаб қилиш динимизда фарз амал ҳисобланади. Ҳазрати Одам алайҳиссалом ҳам деҳқончилик билан шуғулланганлар. Бу касб Ул зотдан бизга мерос бўлиб қолган. Одам алайҳиссалом ризқларини буғдой етиштириш ва нон ёпиш орқали топганлар. Барча пайғамбарлар ҳам касб-ҳунар ўрганиб, ҳаёт кечиришган. Зеро, Аллоҳ таоло бундай дейди: “Айтинг: “Ишлангиз! Албатта, Аллоҳ, Расули ва мўминлар ишларингизни кўражаклар...” (Тавба, 105)\n– Тўрт фаслда ҳам бозорларимизнинг тўкин-сочинлиги ва қишлоқ хўжалиги маҳсулотлари билан тўлиб тошишида бобо деҳқонларнинг ўрни жуда катта эканини алоҳида қайд этиш керак. Биз ҳам бунга жавобан уларга мўл ҳосил теримида кўмакдош бўлишимиз ҳам фарз ҳам қарздир. Шунингдек, қадимдан халқимизда “Ҳашар – элга ярашар” деган ҳаётий нақл бор, шунга биноан, ҳар бир киши далалардаги ҳосилни увол қилмасдан йиғиш ишларида ўзининг муносиб ҳиссасини қўшиши лозим. Аллоҳ таборака ва таоло бу ҳақда:\nяъни: “...Бас, хайрли (савобли) ишларда бир-бирингиздан ўзишга ошиқингиз!..” – дея марҳамат қилган. (Моида, 48)\nOzodlik.org интернет сайтидаги хабарда яна шундай жумлалар бор “Ўзбекистон мусулмонлари идорасининг расмий веб сайтига “Деҳқончилик – ризқу рўзимиз” номли мақола жойлаштирилган”, деган гаплар орқали имом-хатибнинг жума намозларида деҳқончилик савобли касб экани ва унинг йил давомида қалб қўри, кўз нури ва қайноқ меҳридан қувват олиб етишган, кечани-кеча, кундузни-кундуз демай қилган фидокорона меҳнати туфайли етилган мўл ҳосилни, энди исроф қилмасдан йиғиб олинишига даъват этишни хабар муаллифи гўё-ки хато эканини таъкидламоқчи бўлади.\nБироқ, Пайғамбаримиз саллаллоҳу алайҳи васаллам марҳамат қилиб айтганларки:\nمَا مِنْ رَجُلٍ يَغْرِسُ غَرْسًا إلاَّ كَتَبَ اللَّهُ لَهُ مِنَ الأَجْرِ قَدْرَ مَا يَخْرُجُ مِنْ ثَمَرَةِ ذَلِكَ الْغَرْسِ\nяъни: “Киши дарахт ёки экин экса, Аллоҳ таоло ҳосил мислича унинг номаи аъмолига ажру савоб ёзади.” (Имом Аҳмад ривояти). Шунингдек, юксак хирмон теришга енг шимарган ҳар бир киши ҳосил йиғиш пайтида тиним билмай ишлайди. Ҳозир ҳосилни нес-нобуд қилмай, бус-бутун йиғиш учун ҳар бир дақиқани ғанимат билиш зарур. Шу билан бирга пахта толаси нозик бўлади, ёғингарчиликка қолиб кетса, унинг сифати бир неча баравар пастга тушиши, ҳатто нобуд бўлиши мумкин. Зеро, Қуръони каримда бундай дейилади: “Енглар ва ичинглар, (лекин) исроф қилмангиз! Зеро, У исроф қилувчиларни севмагай” (Аъроф, 31). Шундай экан имом-хатиблар зиммаларидаги фарз амал бўлган амру маъруф ва наҳйи мункарни доимо, ҳар жойда олиб боришлари юксак вазифаларидир.\nИмом-хатиблар бугунги дунё ҳамжамиятида бўлаётган воқеалардан хабардор эканини “Озодлик” мухбири яхши тушунмаган кўринади. Ваҳоланки, имом-хатиблар халқимизнинг ризқу насибаси бўлган дехқончилик неъматларини ёмғирли кунларга қолдирмай йиғишга тарғиб қилаётган бўлса, нимаси нотўғри? Юқорида айтилган исроф қилмасликка такрор-такрор буюрилганини “Озодлик” мухбири билмаса ҳам керак.\nМустабид тузум даврида уламолар, имом-хатибларни бутунлай жамиятдаги маънавий-маърифий ва ижтимоий ҳаётдан суриб ташланган эди. Бугун уларга бўлган муносабат тубдан яхши томонга ўзгарди, улар юрт тараққиётига ҳисса қўшиш билан яшаб, барча жабҳада фаол бўлишларини ўзлари ҳам яхши англаган ҳолда ҳаракат қилмоқдалар.\nИнтернет тармоғида ғаразли талқин этилган хабарларни беришдан олдин муаллифлар ўзлари обдон ўйлаб кўришса, мақсадга мувофиқ бўлар эди. Чунки, инсонлар орасида иккиланишларни келтириб чиқариб, низо чиқишига сабабчи бўлиш катта гуноҳдир. Қуръони каримда: “... Фитна қотилликдан ҳам ашаддийроқдир...”, деб очиқ айтилган.


"UFC 249" иштирокчиси учун 9 май алоҳида сана эканлиги ва бунинг ўз сабаби борлигини айтди\n6 май, 2020, 15:56\nМазкур санада ажойиб жанглар гувоҳига айланамиз.\nУкраинада таваллуд топиб, кейинчалик Россия фуқаросига айланган ММA жангчиси Aлексей Олейник Иккинчи жаҳон уруши якунланган куни жанг қилишида рамзий маъно борлигини айтди. 42 ёшли спортчи 9 май куни (Тошкент вақти билан жанг 10 май куни тонгда бошланади) AҚШда бразилиялик Фабрисио Вердум билан тўқнаш келади.\n"Aлбатта, бу алоҳида сана. Мен ушбу мамлакатнинг ҳар бир фуқароси каби мазкур унутилмас кунни шарафлайман. Ушбу уруш иштирокчилари биз барча нарсага эга бўлишимиз учун ўз ҳаётларини қурбон қилдилар. Менинг иккита бобом мўъжизавий тарзда Иккинчи жаҳон уруши пайтида омон қолган ", - деди Олейник Матч ТВнинг Instagram даги эфири вақтида.\nТурнир Флорида штатининг Жексонвилл шаҳрида бўлиб ўтади. Тадбирнинг асосий воқеаси Тони Фергюсон ва Жастин Гэтжи ўртасидаги жангдир...\nОлейник фаолияти мобайнида 58 ғалаба, 13 мағлубият ва битта дуранг қайд этган бўлса, Вердум 23 бор ғалаба қозониб, 8 маротаба мағлубиятга учраган ва у ҳам бир марта дурангга эришган.


13:09 09.10.2018 Ҳавола олиш\nҲозирги вақтда Ўзбекистон 100 мингга яқин аҳолиси турли даражадали онкология касалликлари билан кураш олиб борилмоқда. Республикада ҳар йили 18-19 минг кишига бундай ташҳиш қўйилмоқда.\nТОШКЕНТ, 9 окт – Sputnik, Дилшода Раҳматова. Тошкентда 5-7 октябрь кунлари Марказий Осиё, Россия, Германия ва Грузия давлатлари иштирокида онкологларнинг биринчи конгресси ўтказилди.\nТурли давлатлардан келган мутахассислар саратон касаллигини ташхис ва даволаш ишларини такомиллаштириш масалаларини муҳокама қилишди.\nҲозирги вақтда Ўзбекистон 100 мингга яқин аҳолиси турли даражали онколигия касалликлари билан кураш олиб борилмоқда. Республикада ҳар йили 18-19 минг кишига бундай ташҳиш қўйилмоқда.\nОнкология касалликлари бўйича биринчи ўринда кўкрак, ошқозон, ўпка саратони ҳисобланади.\nМутахассислар кеч ва нотўғри ташхис қилишини оқибатида кўплаб ўлим ҳолатларини келтириб чиқармоқда.\nМарказий Осиёга замонавий технологиялар керак\nТошкентдаги биринчи Марказий Осиё онкология конгрессида минтақада замонавий технологияларни татбиқ этиш билан боғлиқ қийинчиликлар мавжудлиги қайд этилди.\nМарказий Осиё давлатларида саратон касалларининг сони тахминан аҳолининг 0,3-0,6 фоизини ташкил қилади. Бу ривожланган Европа, Шимолий Америка ва Осиё давлатлари рақамларидан юқори.\nМутахассислар бунинг сабабини аҳоли ўртасида кўпчиликни ёшлар ташкил этиши ва онкоскрининг дастурларини етишмаслигида деб билишмоқда.\nШу сабабли яқин ўн йилликда Марказий Осиё давлатлари орасида онкология беморлар сонининг сезиларли ўсишини тахмин қилиш мумкин.\nХалқаро экспертлар таъкидлашича, 70 миллиондан ортиқ бўлган Марказий Осиёга 200 дан ортиқ юқори технологияли ускуналар талаб этилади.\nҲозирги вақтда минтақада нурли терапияни амалга ошириш учун 15 та махсус ускуналар мавжуд.\nУлардан фақат бир донаси Ўзбекистонда мавжуд. Бу хизматнинг етишмаслиги 10 минглаб саратон беморларининг ҳаёт ва соғлиғига салбий таъсир кўрсатади.\nКонгресс иштирокчиларининг фикрига кўра, келгуси 2-5 йил давомида минтақада 50 га яқин замонавий нур терапияси ускуналарини ўрнатиш талаб этилади.\nШу сабабли, минг нафар малакали мутахассислар - ускуна билан ишловчи терапевтлар, тиббиёт физиклари ва техник-радиологларини тайёрлаш зарур бўлади.\nЎзбекистонда замонавий технологиялар татбиқ этилмоқда\nОнкология ва радиология бўйича Республика ихтисослаштирилган илмий-амалий тиббиёт маркази директори Мирзағолиб Тиллашайхов Sputnik мухбири билан суҳбатда Ўзбекистонда радиоонколигия хизмати ривожлантириш борасида олиб борилаётган ишлар ҳақида айтиб ўтди.\nЎтган йили 15 та вилоят онкология диспансерлари Онкология ва радиология бўйича Республика ихтисослаштирилган илмий-амалий тиббиёт марказининг филиалларига айлантирилди.\nОнкология муассасаларида реконструкция ва модернизация ишлари амалга оширилди. Улар учун онкологик касалликларни ташхис ва даволаш ишлари бўйича замонавий стандартлар ишлаб чиқилиб, тасдиқланди.\n“XXI асрнинг онкология халқаро стандарти нур терапияси бўлди. Бу даволаш тури билан 2/3 қисмида фойланиш тавсия этилади. Сўнгги икки йил ичида давлат томонидан беморларнинг 95 фоизи кимё терапия таъминоти таъминланди. Таққослаш учун, 2014-2015 йилларда бу рақам атиги 12 фоизни ташкил этган”, - деб таъкидлади Тиллашайхов.\nУ бугунги кунда республикада атиги 5 та радиологик ускуналар ишлатилиши ва ҳисоб-китобларга кўра қўшимча 30-32 та қурилмалар зарурлигини таъкидлади.\nШу йилда марказда нур терапияси учун янги замонавий аппарат ўрнатилди.\nНоябрь ойида эса шаҳар филиалида яна бири ишга туширилади. Бундан ташқари, яқин вақтларда республикада 7 та брахитерапия аппаратлари ўрнатилади.\nШу йил якунига қадар ва 2019 йил бошида онкологиянинг ўта оғир ҳолатларини даволаш учун филиалларда 11 гамматерапия аппаратларини ўрнатиш режалаштирилган.\nШу билан бирга, Ислом тараққиёт банки билан 67 миллион долларлик кредит ажратиш бўйича келишув мавжуд. Бу маблағларга 20 дан ортиқ аппаратлар харид қилиш режалаштирилган.\nГермания ёрдам таклиф қилди\nМангейм университети профессори Фредерик Венц Sputnik мухбирига Германия Марказий Осиёда онкологияни даволаш масалаларда тажриба алмашишга тайёр эканлигини маълум қилди.\nХусусан, бу ерда Германиядан Марказий Осиёга юқори технологияларини келтириш ҳақида гап кетмоқда.\n“Мени Ўзбекистонда тиббиёт таъминоти энг юқори даражада эканлиги жуда қувонтирди. Афсуски, буни минтақада нур терапиясининг ривожланиши ҳақида айтиб бўлмайди. Конгрессда мен ўз чиқишимда Ўзбекистонда нур терапияси замонавий ютуқлари амалга ошириш бўйича онкология қарши кураш бўйича миллий стратегиясини ишлаб чиқишни таклиф қилди. Айтиш керакки, республикада бунинг учун тайёр элементлар мавжуд”, - деди Венц.\nПрофессор сўзларига кўра, ҳозирги вақтда ўртача катта ёшли беморлар орасида 55 фоизи онкология барқарор ремиссияга эришиш мумкин, болаларда эса бу кўрсаткич 75 фоизни ташкил этади.\n“Саратон касаллиги бўйича курашда ғалаба қозониш мумкин. Бунинг учун нур даволашни қўллаш керак, шу билан бирга саратонни олдини олиш дастурлардан ҳам фойдаланиш зарур. Бу бошланғич босқичда аниқлаш ва даволанишдан кейин доимий назоратни амалга ошириш дегани”, - деди у.\nМалакали ходимлар зарур\n“Ювента +” компанияси директори Артем Покачаловнинг фикрига кўра, Ўзбекистонда амалга ошириш режалаштирилган лойиҳа – ҳақиқатдан ҳам самаралидир.\n“У кўплаб саволларни ҳал қилади, шу жумладан тиббиёт туризм соҳасида. Биласизми, кўплаб онкология беморлари бошқа давлатларга – Ҳиндистон, Туркия ва Германияга боришга мажбур. Европа, Германия мутахассислари бу ерда ишлайди ва кўплаб ўзбекистонлик мутахассислар бу лойиҳа ва бошқа келгусидаги лойиҳалар учун махсус тайёрлаймиз”, - деди у.\nБироқ, бу энг хавфли касалликдан бири бўлган ракни даволаш учун кўплаб маблағ керак. Шу билан бирга малакали мутахассислар ҳам зарур.\n“Мутахассислар штатини тузиш керак. Бу жуда жиддий вазифа. Биз буни Россия ва Германиянинг етакчи ўқув юртлари билан амалга оширишни режалаштирмоқдамиз”, - деди Покачалов.\nРоссия тиббиёт физиклари уюшмаси вице-президенти Александр Черняевнинг раҳбарлигидаги делегацияси тиббиёт физикларини ўқитишга ёрдам беришга тайёрлигини билдирди.\nМосква давлат университети филиали ва тиббиёт физикаси ихтисослашган Тошкент магистратурасидаги Германия онкология клиникаси негизида 2019-2020 йилларда бу ташаббусни қўллаб-қувватлашга қарор қилинди.


Ўзбекистонда эски танга ва банкнотларни алмаштириш муддати 2022 йилнинг 1 январига қадар узайтирилди\nЎзбекистон, Тошкент – Batafsil.uz. Ўзбекистонда эски намунадаги 50, 100, 200 ва 500 сўмлик тангалар ва банкнотларни алмаштириш 2022 йилнинг 1 январига қадар узайтирилди. Уларни Марказий банкнинг жойлардаги Ҳисоб-китоб касса марказларида муомаладаги пул белгиларига алмаштириб олиш мумкин бўлади. Бу ҳақида Марказий банкка ҳавола қилган ҳолда мухбиримиз хабар бермоқда.\nЭслатиб ўтиш жоизки, 2020 йилнинг 1 июлидан бошлаб:\n1999 йил намунасидаги 500 сўмлик банкнотлар 2020 йил 1 июлдан қонуний тўлов воситаси сифатида ўз кучини йўқотган.\n“Таҳлил ва мурожаатларга кўра, аҳоли қўлида ҳануз маълум миқдорда эски намунадаги 50, 100, 200 ва 500 сўмлик тангалар ва банкнотлар сақланиб қолмоқда. Марказий банк бошқарувининг 2021 йил 9 январдаги йиғилишида эски намунадаги 50, 100, 200 ва 500 сўмлик банкнотлар ва тангаларни Марказий банкнинг Ҳисоб-китоб касса марказлари томонидан амалдаги пул белгиларига алмаштириб беришнинг охирги муддати – 2022 йил 1 январь этиб белгилаш тўғрисида қарор қабул қилинди”, - дея маълум қилмоқда МБ.


Samsung'нинг энг кутилган смартфони чиқмайдиган бўлди - Terabayt.Uz\nSamsung'нинг энг кутилган смартфони чиқмайдиган бўлди\nSamsung ўзининг ҳамёнбоп флагмани — Galaxy S21 FE'ни август ойидаги Galaxy Unpacked маросимида тақдим қилиши кутилган эди, бироқ тақдимот кечикиб, смартфон октябрь ойида алоҳида тақдимот билан намойиш қилинадиган бўлганди.\nЎҚИНГ: Samsung Galaxy M52 5G тақдим қилинди\nҲолбуки, Жанубий Кореядан берилган энг сўнгги хабарларга кўра, S21 FE умуман тақдим қилинмайдиган бўлди. Хабарда Galaxy Z Flip3 смартфони савдоси аъло даражада кетаётгани ҳамда смартфон чиплари етишмаётгани ҳам айтиб ўтилган.\nSamsung октябрь ўртларига Unpacked маросимини режалаштираётган эди, лекин компания вакилининг маълум қилишича, режа бекор қилинган.\nGalaxy Z Flip3 сотувлари эса яхши кетмоқда. Мазкур смартфон Snapdragon 888 чипсетида ишлайди. Galaxy S21 FE ҳам айни платформада ишлаши айтилганди.\nЧип ишлаб чиқариш линияларидаги ноаниқликлар Samsung'ни қийин вазиятга солиб қолмоқда.\nЎҚИНГ: Samsung Galaxy S22 Ultra'нинг рендерлари эълон қилинди!


Мамлакатимизда ишлаб чиқарилган қоғозлар кўпаяди | NORMA.UZ\nМамлакатимизда ишлаб чиқарилган қоғозлар кўпаяди\nПрезидентнинг 23.08.2017 йилдаги ПҚ–3244-сон «Республикамизда целлюлоза ва қоғоз маҳсулотларини ишлаб чиқариш бўйича қўшимча қувватларни барпо этиш тўғрисида»ги қарори давлат раҳбарининг сайтида жойлаштирилган.\nҲужжатга кўра, «Есо Paper Industry» МЧЖ 2017–2019 йилларда ишлаб чиқариш қуввати йилига 16,5 минг тонна бўлган целлюлоза-қоғоз комбинатини қуриш бўйича инвестиция лойиҳасини рўёбга чиқаради. Лойиҳанинг ҳисоб-китоб қиймати 10,3 млн АҚШ доллари эквивалентида бўлиб, ундан 3,1 млн –компаниянинг ўз маблағлари, 7,2 млн – ТИФ МБ кредити ҳисобланади.\nЛойиҳа кўп йиллик (терак ва бошқалар) ва бир йиллик (ғўза, топинамбур, шоли пояси ва буғдой похоли) маҳаллий ўсимлик хом ашёсини талаб кўп бўлган юқори қўшимча қийматли маҳсулот ишлаб чиқаришни ташкиллаштириш орқали чуқур қайта ишлашни ташкил этишни кўзда тутади.\nКомбинат қурилиши учун 20 га майдонли ер участкаси ажратилади, яна 900 га ер дарахт (терак ва бошқалар) плантациялари учун ажратилади.\nВаколатли идораларга зарур топшириқлар берилди. «Есо Paper Industry» МЧЖга лойиҳани амалга ошириш доирасида солиқ ва божхона имтиёзлари тақдим этилди.\nЭлектротехника саноати қўллаб-қувватланади\nМеталл прокати сифати бўйича талаблар оширилди\nКон-металлургия саноати қандай ривожлантирилади\nМебель ишлаб чиқарувчиларга харажатларининг бир қисми қоплаб берилади


“Трастбанк” жамоаси умумхалқ ҳайрия ҳашарида фаол иштирок этди - «Трастбанк» ХАБ\n“Трастбанк” жамоаси умумхалқ ҳайрия ҳашарида фаол иштирок этди\nЯнгиланган сана: 16 Март 2020, 09:57\nМаълумки, халқимиз миллий юксалиш ва миллий тараққиётнинг янги босқичига қадам қўйган ҳозирги вақтда барча эзгу-қадриятларимиз қатори Наврўз байрамининг ҳам ҳаётимиздаги ўрни ва аҳамияти тобора ортиб бормоқда.\nМазкур байрам арафасида Ўзбекистон Республикаси Вазирлар Маҳкамасининг 2020 йил 11 мартдаги 136-Ф-сонли фармойишига асосан, 14-15 март кунлари умумхалқ ҳайрия ҳашари эълон қилинди.\n“Трастбанк” хусусий акциядорлик банки жамоаси ҳам эл қатори атроф-муҳитни ободонлаштириш ва кўкаламзорлаштириш мақсадида ҳашарга ошиқдилар. Банк биноси атрофида тозалаш, оқлаш ва кўкаламзорлаштириш ишлари ташкил этилди. Банк биноси ҳовлисига гул кўчатлари ва 80 дона арча кўчати экилиб, дарахтларни буташ ишлари амалга оширилди. Шу билан бирга, шаҳарни кўкаламзорлаштириш мақсадида Шайхонтоҳур тумани Ободонлаштириш бошқармасига 500 дона мевали кўчатлар етказиб берилди.\n- Ҳашар халқимизнинг қадим ва ўзига хос қадриятларидан бири, – дейди Ахборот хизмати катта мутахассиси Сайёра Умарова. – Шу боис ҳам ушбу тадбирда барча бирдек фаол иштирок этмоқда. Наврўз байрами арафасида инсон ва табиат ўртасидаги уйғунлик, юртдошларимиз ўртасидаги ҳамжиҳатлик, қолаверса она заминга меҳр ва эътибор бериб, юртни обод қилишдек эзгу саъй-ҳаракатлар бугун ўз ифодасини топмоқда. Халқимизнинг ўлмас қадриятларидан бири бўлган хайрия ҳашарида банкимиз жамоаси билан иштирок этиб, атроф-муҳитнинг озодалигига ўз ҳиссамизни қўшаётганимиздан жуда мамнунман. Озодаликда амалга оширилган ҳар қандай фаолият инсонни руҳий тетиклигига ижобий таъсир қилади, - деди Сайёра Умарова.\nМанба: Банк Ахборот хизмати / Кўришлар: 189\nЎзбекча: “Trastbank” jamoasi umumxalq hayriya xasharida faol ishtirok etdi\nНа русском: Трастбанк принял активное участие в благотворительном хашаре\nТрастбанк жисмоний шахсларга кредит ажратишни вақтинча тўхтатди!\nМарказий банкнинг коронавирус пандемияси оқибатида тижорат банклари томонидан кредитларнинг тўлов муддатларини узайтириш тартиби тўғрисидаги ахбороти\nМБ курси - 31.03.2020 дан маълумотлар\nСотиб олиш/Сотиш - 02.04.2020 09:00 дан маълумотлар\n3 Апрел 2020, 22:27 (GMT+5)


«Камситиш, ҳақорат ва уриш». Тошкентда яна тез ёрдам шифокори калтакланди\nИжтимоий тармоқларда шифокор-кардиолог Жаҳонгир Ҳожиев ўзининг калтакланганига оид маълумотлар қолдирди.\n«Мен Тошкент шаҳри 6-подстанция тез-тиббий ёрдам шифокори Жаҳонгир Ҳожиевман, мени 30 сентябрь куни соат 00:40да калтаклашди, бурнимни синдириб, жароҳат етказишди, миям чайқалди.\nМен ҳозирда 7-клиник шифохонада «Бурун суякларининг ёпиқ синиб силжиши, мия чайқалиши ва бош мия суягининг аралаш ёпиқ синиб жароҳатланиши, бош мия чайқалиши» ташхиси билан даволаняпман. Учинчи кундирки бирор киши келиб аҳволинг қалай, деб сўрамади.\nВазиримизга саволим бор: нега биз ҳақимизда ҳеч ким қайғурмаяпти? Нега бошқа тизимларда ходимлар манфаати учун сезиларли ўзгаришлар бўлаётган бир пайтда соғлиқни сақлаш тизимида ҳатто ишлаш хавфли бўлиб қолди?», дея сўзларини тугатган шифокор.\nБу масала бўйича Соғлиқни Сақлаш вазирлиги билан боғландик. Вазирликнинг жамоатчилик билан алоқалар бўлими бошлиғи Фурқат Санаев бу масала назоратга олинганини маълум қилди ва мавзуга оид маълумотларни тақдим этди.\n«Бу вазирлигимизнинг энг оғриқли муаммоларидан бирига айланди, десам адашмаган бўламан. Афсуски, Соғлиқни сақлаш вазирлиги жиноятга ҳуқуқий баҳо бериш, аниқлаш ва жазолаш ваколатига эга эмас. Фактларга эътибор беринг: сўнгги 1 йил-у 9 ой ичида мамлакатимизда биргина шошилинч ва тез тиббий ёрдам тизими ходимларига нисбатан 100дан ортиқ ҳолатда тажовузлар қайд этилган. Уларнинг кўпида томонлар кечирим сўраш билан яраштирилган. Лекин баъзи ҳолатларда умуман ҳуқуқий таъсир чоралари кўрилмаган. Кўпинча шифокорларга бўлаётган тажовуз, суиқасд ҳолатларига бевосита вазирликнинг мурожаати билан, шундан сўнггина ҳуқуқий чора кўрилаётганини қандай баҳолаш мумкин?\nҚонунчиликка аниқ ўзгартиришлар киритиш киритиш пайти келганини бир неча марта таъкидладик, ўз таклифларимизни берганмиз. Бугун бу масала ҳар қачонгидан ҳам долзарб», дейди вазирлик вакили.


XXI АСРНИНГ ЯНГИ ИЛЛАТИ » "Жиззах овози" газетаси расмий сайти\nXXI АСРНИНГ ЯНГИ ИЛЛАТИ\nФевраль ойининг бошида пойтахтимизда 14 ёшли мактаб ўқувчисининг 3-қаватдан тушиб кетганлиги ҳақида хабар тарқалди. Ҳалокат қизнинг дераза ойнаси олдида мобиль телефон орқали селфига тушаётган пайт-да эҳтиётсизликка йўл қўйгани туфайли содир бўлган .\nХорижийдавлатларда бу каби воқеалар одатий тусга айланиб улгурди. Жаҳон бўйича селфи натижасида ҳалок бўлганлар сони эса ортиб бораётгани ҳам ҳеч кимга сир эмас. Шу боис ҳаётимизга "селфимания” атамаси кириб келди. Бу атама ўзини фотокамераларда суратга олиш, турли портретлар яратиш, ойна қаршисида туриб расмга тушишга нисбатан ишлатилади. Статистик маълумотларга қараганда, 2000 йилнинг охири ва 2010 йилнинг бошида урфга айланган бу одат ёшларнинг энг севимли машғулоти орасида жаҳон рекордини янгилади.\nМобиль телефонлар ҳали бу даражада оммалашмаган вақтда фотоаппаратлар фақат тўй-ҳашам, туғилган кун ёки маълум бир қувончли онларни тарихга муҳрлаган. Бугун эса мобиль телефонларнинг фотокамера ўрнини ҳам босиш вазифаси такомиллашиб, технологиялар оламида оламшумул ўзгаришлар рўй бераяпти. Селфимания ривожланишини ҳам мазкур омилга боғлаш мумкин.\n- Йигит-қизларимиз вақтни мароқли ўтказиш мақсадида турли хил ҳолатларга кириб расмга тушишмоқда, - дейди психолог Мақсуда Сулаймонова. - Селфиманияни оҚир оқибатли "касаллик" дейишимиз мумкин. Боиси, дугонаси ёки ўртоҚининг ўзини ўзи расмга олаётгани ҳар қандай йигит-қизга "юқади”. Ўсмирлик ёши-да ўҚил-қизлар ён атрофдагиларнинг таъсирига тез тушади. Айтиш керакки, ёшлар ҳатто автоҳалокатлар содир бўл-ган жойда, аянчли ҳолатга тушган жабрланувчилар ёнида суратга тушишдан ҳам тап тортишмаяпти. Бунинг ортида эса кўпроқ "like"га эга бўлиш асносида интернет "юлдуз"ига айланиш мақсади ётибди. Афсусланарлиси, селфимания инсонийлик хислатларини йўққа чиқараряпти. Чунки ночор аҳволдаги кишига ёрдам бериш ўрнига у билан суратга тушиш инсофданми?\nБарчани бирдек ўйлантираётган мазкур муаммони мутахассис шифокорлар "селфицис" касаллиги дея баҳоламоқда. Бу касаллик бошланғич, ўткир ва сурункали босқичда кечади. Бошланғич босқичда одам камида уч марта ўзини суратга олади, бироқ ижтимоий тармоққа жойламайди. Ўткир ҳолатда эса селфилар ҳар куни алмашиниб боради. Сурункали босқичда селфига тушиш истаги вақт танламайди: кечаю-кундуз расмга тушиш ва уларни интернетга жойлаш истагини жиловлаб бўлмайди. Бу ҳолат руҳиятдаги салбий ўзгаришларнинг авжини намоён қилади, инсонда эҳтиёткорлик ҳисси йўқолади, ноодатий суратга олиш, интернет фойдаланувчиларининг таҳсинига сазовор бўлишдан бошқа ҳеч нарса кўзига кўринмайди. Бу ўз-ўзидан "бемор"да ҳеч нарсадан тап торт-маслик орқали намоён бўлади.\nҲиндистонлик олимлар ўтказган тадқиқот натижаларига кўра, "селфицис" билан оғриганларнинг кўпчилиги эътибор, меҳр-муҳаббатга муҳтож ва ўзига ишончи паст кишилардир. Жамиятда ўзининг ўрнини топишга улар селфи орқали эришишга интилади. Руҳшуносларнинг фикрича, "селфицис" беморлар бора-бора ўзининг кўринишига қарамлик гирдобига тушиб қолади. Асаб тизими муаммолари юзага келади, худбинлик, манманлик, лоқайдлик каби қусурлар юзага чиқади. Охир-оқибатда киши камчилигини тан олмайдиган, фақат яхши таърифларни эшитишга мойил бўлган тажовузкор феъл-атвор эгасига айланади. Кўринадики, селфимания оқи-батида киши психозга ҳам дучор бўлиши мумкин.\nХўш, суҳбатдошларимиз бу ҳолат ҳақида нима дейди?\nМалоҳатФайзиева, 49 ёш, ўқитувчи: - Суратга тушишнинг қандай хавфи бор дейдиганлар йўқ эмас орамизда, бироқ селфиманиянинг оҚир оқибатлари бунга кўз юмишга имкон бермайди. Она сифатида фар-зандларимнинг қаерда эканлигини билиб туриш учун мобиль телефон олиб берганман. Бироқ бу воситадан уларнинг қандай фойдаланаётганлигини доим назорат қилиб бораман. Акс ҳолда арзимасдек туюлган кичик нарса ҳам ёшларнинг ахлоқ-одоби, психологиясига салбий таъсир кўрсатиши ҳеч гап эмас. Биргина суратга тушиш мисолида буни кўриб турибмиз.\nЗуҳраМаткаримова, 22 ёш, уй бекаси: Мен ҳам расмга кўп тушаман. Фарзандимнинг биринчи босган қадами, ҳар бир хатти-ҳаракатини суратга оламан. Бироқ бу ўзим учун. Уни ижтимоий тармоққа жойлаш ҳақида ўйламайман ҳам.\nАнораЧинниева, 61 ёш, пенсионер: Замон билан ҳамнафас яшаш учун биз, ёши катта инсонлар ҳам "улкан" телефонлардан фойдаланамиз. Уларнинг қулайлиги фотокамерасининг сифатли расмга олишида, хотира ҳажмининг кенглигида. Бироқ бизга камераси ўзимизни эмас, балки зарур вақтда бирон маълумотни расмга тушириб олишимиз учун керак. Фарзандларим, невараларим ҳам телефонимда суратга тушишади. Лекин уларни тергаб туришни канда қилмайман. "Ёш ниҳолни қандай парваришласанг, шундай ўсади” деганларидек, болаларимизни ҳам назорат остига олиб, уларни тўғри йўлга йўналтириш билан муаммоларга ечим топсак бўлади.\nШуҳрат Норматов, 25 ёш, фотограф:Касбим тақозоси туфайли селфиманиянинг ижобий жиҳатига тўхталишни истардим. Ўзини ўзи суратга олиш жараёнида киши камера қаршисида ишлашни ўрганиб боради. Суратга тушишда юз ҳаракатлари, атрофдаги буюмларнинг жойлашиши, нурнинг тушишини ҳисобга олиш бизнинг ишимизда одамлар билан ишлашни енгиллаштиради.\nХатираИсломова, 57 ёш, пенсионер: - Саёҳатга чиққанимизда расм-га тушиш айни муддаодир. Чунки қу-вончли дамларни тарихга муҳрлаб қў-йишни ким ҳам истамайди? Бу суратлар эсдалик сифатида ардоқланади. Уларни кўриб, ўтмиш хотираларни эсга олиш, яна бир бор хаёлан ўша онга қайтишга кўмак беради. Бироқ "Шакарнинг ҳам ози ширин" деганларидек, суратга олишнинг ҳам меъёри бўлиши керак. Аксинча бўлса, бугун оммавий ахборот воситаларида бонг урилаётган нохуш ҳолатлар - поезднинг остида қолиш, баландликдан тушиб кетиш, осилиб қолиш каби вазиятлар биз ва ёшларимиз билан ҳам содир бўлиши ҳеч гап эмас.\nДилдораFайбуллаева, 25 ёш, уй бекаси: - Оилада низоларнинг келиб чиқиши, ажримларга сабаб бўладиган омиллар қаторига селфимания-ни ҳам киритиш керак деб ҳисоблайман. Ўйлашимча, ёш келинчак ёки оила бекасининг ўзини ўзи кўз-кўз қилиб тушган расмларини ижтимоий тармоққа жойлаштириши ахлоққа мутлақо зид.\nСелфиманиянинг аянчли оқибатларидан ташвишга тушган америкалик олимлар селфиманияни касаллик, ўз расмини ижтимоий тармоқларга жойлаштирганларни "бемор" деб тан олишди. Кунига бештадан ортиқ расм қўйганларга эса касалликка чалинган одам сифатида қаралди.\nХулоса ўрнида айтиш мумкинки, селфи усули на этика, на эстетикага тўғри келади. Истаган жойда исталган кўриниш ва хатти-ҳаракатларда расм-га тушиш нафақат инсонга хавф, балки ён-атрофдагиларга ноқулайлик туғдиради. Қисқача айтганда, селфимания аср иллати даражасига кўтарилди десак, адашмаймиз. Бу дарддан халос бўлиш учун ёшларнинг вақтини тўғри тақсимлаш, уларни касб-ҳунарга йўналтириш, қизиқишларини қаноатлантириш даркор. Зеро, фойдали машғулот ёшларимиз онги ва қалбига бекорчи иллатларнинг жойлашишига тўсқинлик қилади.\n» МАЪНАВИЙ МУВОЗАНАТ ИЗДАН ЧИҚМАСИН


АҚШ Давлат департаменти Хиллари Клинтон электрон мактубларининг навбатдаги 5 минг саҳифасини чоп этди\n09:34 / 01.12.2015\nАҚШ Давлат департаменти 30 ноябрда Хиллари Клинтоннинг шахсий электрон қутисидаги электрон мактубларнинг 5 минг саҳифасини очиқ фойдаланишга қўйди. Аввалгилари каби бу мактублар Клинтон томонидан қабул қилинган ва юборилган мактубларни ўз ичига олган.\nМаҳаллий ОАВларнинг гувоҳлик беришича, бу 5 минг саҳифадан 6 фоизигина ошкор этилиши мумкин бўлмаган маълумотларни ўз ичига олади. Бу гал махфийлаштирилган мактубларнинг асосий қисми Клинтоннинг Давлат департаменти ходимлари билан ёзишмаларининг бир қисми бўлган. Бироқ улардан баъзилари Буюк Британия собиқ бош вазири Тони Блэр, АҚШда машҳур сиёсий технолог, Хиллари Клинтон ва унинг турмуш ўртоғи Билл Клинтон билан ишлаган Сидней Блюменталга аталган бўлган. Бу мактубларда Шимолий Ирландиядаги тинчлик музокаралари ҳақида сўз юритилган.\nКлинтон АҚШ Давлат департаментига 55 мингта ишчи ёзишмаларини берган, ўзининг 30 мингдан кўпроқ электрон мактубларини ўчириб ташлаган ва бунинг учун қаттиқ танқидга учраганди.\nЭнди Давлат департаменти қолган мактубларни бўлиб-бўлиб чоп этмоқда. Бу жараён 2016 йил январида ўз ниҳоясига етиши мумкин.


2019: Туркистонда тараққиёт йили бўлади\nТуркистон вилояти йилни якунлади\nВилоят маркази – Туркистон шаҳрида залворли меҳнатлари билан эл ҳурматига сазовор бўлган илғорларни шарафлаш маросими ўтди. Шодиёнада сўзга чиққан вилоят ҳокими Ж. Туймебаев йиғилганларни Янги йил байрами билан табриклади.– Бу йил вилоятимиз янги мақомга эга бўлиб, Туркистон вилоятига айланди. Туркистон шаҳрига кўчиб келди. У нафақат вилоят маркази, балки, бутун туркий оламнинг маданий-маънавий марказига айланди. Унинг тараққиётига ҳаммамиз улуш қўшайлик. Бу йилни улкан муваффақиятлар билан кузатмоқдамиз. Келаётган янги йилда ҳам вилоят тараққиётига ҳисса қўшайлик. Боиси, келгуси йил Туркистонни тараққий эттириш йили бўлади. Элбошининг фармойиши билан бир неча йил ичида Туркистон таниб бўлмас даражада ўзгаради, – деди минтақа раҳбари.\nТантанада вилоят ҳокими Ж. Туймебаев, вилоят маслаҳати котиби Қ. Балабиев, “Нур Отан” партияси Туркистон вилоят филиали раисининг биринчи ўринбосари Н. Жўлдасов, меҳнат фахрийси Д. Шеримқулов, вилоят фахрийлар кенгашининг раиси Ж. Мауленқулов, Уюшган жиноятчиликка қарши кураш агентлигининг Туркистон вилояти бўйича департаменти раҳбари Ғ. Турсунбаев йил пешқадамларини мукофотлаб, махсус дипломлар топширишди.\nТадбир давомида вилоятда фаолият юритаётган дасталар ажойиб қўшиқ ва рақслари билан кўпчиликнинг олқишига сазовор бўлишди.\n, 2018-12-29, 10:59 226